title: बर्धमान

text: बर्धमान ज़िले के पूर्व में नदिया, दक्षिण में हुगली, पश्चिम में बाँकुड़ा और उत्तर में बीरभूम जिले स्थित हैं। जिले का लगभग आधा भाग मैदान रूप में है। भागीरथी नदी के पूर्वी भाग की मिट्टी दलदली है। रानीगंज की कोयले की खानें इसी जिले में स्थित हैं। कोयलेवाला क्षेत्र बंगाल का प्रसिद्ध औद्योगिक क्षेत्र है। यहाँ की मुख्य नदियाँ दामोदर, द्वारकेश्वर, खरी, अजय आदि हैं, जो भागीरथी नदी में मिलती हैं। वार्षिक वर्षा का औसत 54 इंच है। दामोदर नदी की बाढ़ से कई बार यहाँ जन, धन की क्षति हो चुकी है। मिट्टी अति उपजाऊ होने से मुख्य फसल धान के अतिरिक्त मक्का, आलू, गन्ना, तिलहन, दलहन आदि भी पैदा होते हैं। सिंचाई का उत्तम प्रबंध है। खनिजों में चीनी मिट्टी और कोयला प्रमुख हैं तथा रानीगंज के उत्तर में बारुल के पास लोहा बहुत बड़ी मात्रा में निकाला जाता है। इस जिले में रेशमी कपड़ा तथा खनिजों से संबंधित विस्तृत उद्योग हैं। इस जिले के मुख्य नगर बर्धमान, रानीगंज, आसनसोल, कालना एवं काटवा आदि हैं।


title: प्रेम विवाह

text: प्रेम विवाह दो व्यक्तियों के आपसी प्रेम, परवाह, आकर्षण और वादे से हुए मेल को कहते है। हालांकि इसका पाश्चिमात्य संस्कृती में कम महत्व है जहाँ लगभग अधिकांश विवाह "प्यार के आधार" पर होते है, परन्तु इसका अर्थ अन्य स्थानों पर विवाह के उस प्रकार को माना जाता है जो "ज़बरदस्ती किया गया विवाह" या "ठहराया गया विवाह" से अलग हो।


title: प्रेम विवाह

text: इसे दक्षिण एशियाई व मध्य पूर्वी देशों में अधिकतर उपयोग किया जाता है जहाँ पारंपरिक विवाह का प्रचलन अधिक है जिसमें महिला व पुरुष के परिवार वाले उनका विवाह तय करते हैं। संस्कृति के आधार पर प्रेम विवाह अप्रचलित व बदनामी की नज़र से देखे जाते हैं।


title: प्रेम विवाह

text: प्रेम विवाह हाल की एक अपेक्षाकृत घटना है। प्रेम विवाह बजाय कर्तव्य के, स्नेह के एक साझा जीवन के आधार पर होना चाहिए यह विचार सबसे पहले अपने लोकप्रिय उपन्यास "जूली", जो १७६१ में जीन जैक्स रूसो (Jean-Jacques Rousseau) द्वारा व्यक्त की गई थी। यह उभर्ते हुए रोमेन्ट्सिज़म् द्वारा भी उठाया गया था।


title: अज्ज आखाँ वारिस शाह नूँ

text: अज्ज आखाँ वारिस शाह नूँ (पंजाबी: ਅੱਜ ਆਖਾਂ ਵਾਰਸ ਸ਼ਾਹ ਨੂੰ) पंजाबी लेखक और कवयित्री अमृता प्रीतम (१९१९-२००५) द्वारा रचित एक प्रसिद्ध कविता है जिसमे १९४७ के भारत विभाजन के समय हुए पंजाब के भयंकर हत्याकांडों का अत्यंत दुखद वर्णन है। यह कविता ऐतिहासिक मध्यकालीन पंजाबी कवि वारिस शाह (१७२२-१७९८) को संबोधित करते हुए हैं जिन्होंने मशहूर पंजाबी प्रेमकथा हीर-राँझा का सब से विख्यात प्रारूप लिखा था। वारिस शाह से कविता आग्रह करती है के वे अपनी क़ब्र से उठे, पंजाब के गहरे दुःख-दर्द को कभी न भूलने वाले छंदों में अंकित कर दें और पृष्ठ बदल कर इतिहास का एक नया दौर शुरू करें क्योंकि वर्तमान का दर्द सहनशक्ति से बाहर है।


title: अज्ज आखाँ वारिस शाह नूँ

text: यह कविता भारतीय पंजाब और पाकिस्तानी पंजाब दोनों में ही सराही गयी। १९५९ में बनी पाकिस्तानी पंजाबी फ़िल्म "करतार सिंह" में इनायत हुसैन भट्टी ने इसे गीत के रूप में प्रस्तुत किया।


title: षट्खण्डागम

text: षट्खण्डागम (अर्थ = छ: भागों वाला धर्मग्रंथ ; प्राकृत में : 'छक्खंडागम') दिगम्बर जैन संप्रदाय का सर्वोच्च और सबसे प्राचीन पवित्र धर्मग्रंथ है। दिगंबर परंपरा के अनुसार मूल धर्मवैधानिक शास्त्र महावीर भगवान के निर्वाण के कुछ शताब्दियों के बाद ही लुप्त हो गये थे। अतः, षट्खण्डागम को आगम का दर्जा दिया गया है और इसे सबसे श्रद्धेय माना गया है। दिगम्बरों के लिए षट्खण्डागम की महत्ता का अनुमान इस बात से लगाया जा सकता है, कि जिस दिन षट्खण्डागम पर धवला टीका को पूरा किया गया था, उस दिन को 'श्रुत पंचमी' के रूप में मनाया जाता है।


title: षट्खण्डागम

text: ऐसा कहा जाता कि षट्खण्डागम दिगम्बर साधु आचार्य धरसेन के द्वारा दिए गए आगम के मौखिक उपदेशों पर आधारित है। मान्यता अनुसार, शास्त्रों के घटते ज्ञान से चिंतित होकर उन्होंने दो साधुओं, आचार्य पुष्पदंत और आचार्य भूतबलि को अपने आश्रयस्थल, गिरनार पर्वत, गुजरात में स्थित चंद्र गुफा, में बुलाया। आचार्य धरसेन ने वृहद मूल पवित्र जैन ज्ञान में से उन्होंने दोनो मुनियों को याद ज्ञान संप्रेषित किया। उन्होंने आगम के पाँचवें और बारहवें अंगों के कुछ भागों का भी ज्ञान दिया। यह सारा ज्ञान दोनों साधुओं द्वारा सूत्रों के रूप में लिपिबद्ध कर लिया गया। आचार्य पुष्पदंत ने शुरुवात के १७७ सूत्र लिखे और आचार्य भूतबलि ने बाकी सूत्र लिखे। कुल लगभग ६००० सूत्र लिखे गये।


title: षट्खण्डागम

text: प्रथम तीन भाग कर्म दर्शन की व्याख्या आत्मा के दृष्टिकोण से करते हैं, जो की बंधन का कारक है एवं अंतिम तीन भाग कर्म की प्रकृति और सीमाओं की चर्चा करते हैं।


title: षट्खण्डागम

text: षट्खण्डागम में समुच्चय (सेट) का कांसेप्ट आया है। विभिन्न समुच्चयों पर (log) के फलनों से संक्रिया (ऑपरेशन) इसमें देखने को मिलता है।


title: वातिल जल

text: वातिल जल (Aerated water) अथवा कार्बोनेटेड जल (carbonated water), या 'फेनिल पेय' वस्तुत: मद्यरहित पेय होते हैं, जिन्हें विभिन्न दाब पर कार्बोनिक गैस या कार्बन डाइऑक्साइड से कृत्रिम रूप में संतृप्त किया जाता है। सामान्यत: पेय पदार्थों को लवण, शर्करा तथा स्वादसार एवं सुगंधसार पदार्थों के निश्चित परिमाण को मिश्रित करके बनाया जाता है। फेनिल पेय का प्रयोग औषधों एवं सामान्य पेय पदार्थों दोनों के रूप में होता है।


title: वातिल जल

text: फेनिल पेय को दो वर्गों में विभाजित किया जाता है : एक वर्ग के फेनिल पेय को सामान्य फेनिल पेय कहते हैं। इसमें सामान्यत: कार्बोनिक अम्ल गैसयुक्त जल तथा अल्प मात्रा में नमक एवं अन्य खनिज लवणों का संमिश्रण होता है। सामान्य फेनिल पेय का स्वाद नमक के कारण खारा होता है। इस वर्ग के फेनिल पेय को सामान्य भाषा में सोडा जल, या खारा पानी, कहा जाता है। स्वाद एवं लवणों की विशेषता के कारण इनमें तथा प्राकृतिक खनिज जल में सादृश्य होता है। वस्तुत: सामान्य फेनिल पेय का निर्माण प्राकृतिक खनिज जल को कृत्रिम रूप में उत्पन्न करने के प्रयासों के करण संभव हो सका है। दूसरे वर्ग के फेनिल को सामान्य भाषा में लेमनेड जल, या मीठा पानी, अथवा मृदुपेय, कहा जाता है। इसमें कार्बोनेटेड जल के अतिरिक्त सुगंधसार एवं स्वादसार कारकों का विशेष रूप में प्रयोग होता है तथा अल्प मात्रा में शर्करा अथवा सैकरीन घुला होता है। इसके अतिरिक्त इस वर्ग के फेनिल पेय में प्राकृतिक स्वाद उत्पन्न करने के लिए फल, पुष्प, कंद, मूल एवं पत्तियों के रसों या सारों का प्रयोग होता है। आधुनिक काल में कृत्रिम स्वादसार कारकों का उपयोग अधिकाधिक होने लगा है।


title: वातिल जल

text: फेनिल पेय को बोतलों में बंद करने के समय १०० से १२० पाउंड दाब का उपयोग किया जाता है, जिससे बोतल के अंदर ४५ से ५५ पाउंड तक दाब उत्पन्न होती है। इस प्रकार के फेनिल पेय की बोतलों के खोलने पर गैस की दाब के कारण बुदबुदान प्रारंभ हो जाता है और पेय से कार्बन डाइऑक्साइड गैस की अधिकांश मात्रा (जल में कुछ घुली हुई गैस को छोड़कर) निकल जाती है। इस क्रिया में अधिक समय नहीं लगता। अत: ऐसे पेय पदार्थों की माँग बढ़ गई है जिनसे बुदबुदन की यह क्रिया अधिक समय तक होती रहे और फेनिल पेय के ऊपरी तल पर फेनयुक्त दशा अधिक समय तक बनी रहे। इस दशा को उत्पन्न करने में सैपोनिन नामक वानस्पतिक उत्पाद का प्रयोग किया जाता है। यह पदार्थ वनस्पति एवं पेड़ पौधों की छाल के निष्कर्ष से प्राप्त होता है तथा इसकी अल्प मात्रा फेनिल पेय में मिश्रित करने से पेय के ऊपरी तल पर फेनिल दशा अधिक समय तक बनी रहती है। सैपोनिन के ग्लुकोसाइड पदार्थों के कारण इसके उपयोग से हानिकर प्रभाव उत्पन्न हो सकते हैं। अत: इनका उपयोग सीमित मात्रा में ही होता है।


title: वातिल जल

text: फेनिल पेय के कार्बोनेटीकरण की सामान्य रीति में भरे हुए जल में बल पंप की सहायता से कार्बन डाइऑक्साइड को संपीडित किया जाता है। इस रीति का प्रयोग सर्वप्रथम १७९० ई. में पॉल नामक वैज्ञानिक ने फेनिल पेय के निर्माण की इस रीति को जेनेवाप्रक्रम भी कहा जाता है। निर्माण की यह रीति घान प्रक्रम पर आधारित होने के कारण अधिक सफल नहीं हो सकी और शीघ्र ही वैज्ञानिकों ने सततप्रक्रम को विकसित कर लिया। व्यापारिक आधार पर सतत प्रक्रम द्वारा फेनिल पेय के निर्माण की रीति को खोज निकालने का श्रेय हैमिल्टन नामक वैज्ञानिक को है। ब्राह्मा नामक वैज्ञानिक के सततप्रक्रम में विशेष सुधार किया था। कम लागत तथा छोटे आधार पर फेनिल पेय के व्यापारिक निर्माण में अभी भी घान प्रक्रम का प्रयोग होता है, परंतु बड़े पैमाने पर सतत प्रक्रम का ही प्रयोग होता है। सतत प्रक्रम की स्थापना से निर्माण खर्च में बहुत कमी हो जाती है। फेनिल पेय के निर्माण में कार्बनडाइऑक्साइड की आवश्यकता होती है। यह गैस विशेष स्टील, अथवा अन्य धातुओं, के सिलिंडर में उपलब्ध होती है। कुछ उत्पादन केंद्रों में कार्बन डाइऑक्साइड के सिलिंडर के स्थान पर कार्बन डाइऑक्साइड गैस जेनरेटर का उपयोग किया जाता है। इसमें कार्बोनेट अथवा बाइकार्बोनेट पर सलफ्यूरिक अथवा अन्य अम्लों की क्रिया से कार्बन डाइऑक्साइड बनता है। धान प्रक्रम द्वारा फेनिल पेय के निर्माण में टिन धातु के अस्तर युक्त ताँबे के पात्र, अथवा सिलिंडर का उपयोग किया जाता है। एक साथ प्राय: दो पात्र अथवा दो सिलिंडरों का उपयोग श्रेयस्कर होता है, क्योंकि जब एक पात्र खाली हो जाता है तब उतने समय में दूसरा पात्र भरकर संपीडन क्रिया के लिए उपलब्ध हो जाता है। इस प्रक्रम में प्रयुक्त होनेवाले पात्र में द्रव तथा गैस को क्षुब्ध अवस्था में बनाए रखने के लिए विशेष प्रकार के क्षुब्धक लगे रहते हैं। इस रीति से द्रव में कार्बन डाइऑक्साइड का प्रयोग होता है। सतत प्रक्रम में द्रव कार्बन डाइऑक्साइड सिलिंडर में द्रव के रूप में उपलब्ध होता है। आजकल बड़े पैमाने पर फेनिल पेय के उत्पादन में स्वचालित मशीनों का उपयोग होता है। इस प्रकार की बोतल भरण मशीन से हजारों की संख्या में बोतलों में बंद फेनिल पेय प्रति घंटा प्राप्त होता रहता है। फेनिल पेय के निर्माण एवं उपभोग में आजकल आश्चर्यजनक वृद्धि हुई है। ग्रीष्म ऋतु में जल के स्थान पर फेनिल पेय के उपयोग में उत्तरोत्तर वृद्धि होती जा रही है तथा सामाजिक समारोहों में इसका अधिकाधिक उपयोग होने लगा है। संभवत: इसका कारण यह हो सकता है कि फेनिल पेय के निर्माताओं ने विज्ञापनों द्वारा इसकी बिक्री बढ़ाई है। अत: मृदुपेय का व्यवसाय उत्तरोत्तर बढ़ रहा है। अमरीका में मृदुपेय का उपयोग बहुत अधिक है। भारत में भी इसके उपयेग में बराबर वृद्धि हो रही है।


title: वातिल जल

text: फेनिल पेय उद्योगों के विकास का इतिहास मनोरंजक है। प्राचीन काल से ही अनेक वैज्ञानिकों का प्रयास रहा है कि प्राकृतिक स्रोतों से प्राप्त स्वास्थ्यवर्धक बुदबुद जल का निर्माण कृत्रिम रूप में किया जाए। इन सोतों के जल में बुदबुदन को अधिक महत्व दिया जाता था। फॉन हेल्मॉएट (सन् १५७७-१६४४) ने पहले पहल पता लगाया कि ऐसे जल में कार्बन डाइऑक्साइड गैस रहती है। ऐसे जल को वायुयुक्त (फेनिल) जल का नाम ग्रेवियेल केनेल ने दिया। जोसेफ ब्लैक नामक रासायनिक चिकित्सक ने सर्वप्रथम प्राकृतिक सोते के गैस अंश के लिए "स्थिरवायु" शब्द का प्रयोग किया। इसपर अनुसंधान के फलस्वरूप प्राकृतिक सोतों के विशेष गुणयुक्त जल का कृत्रिम निर्माण शुरू हो गया। फेनिल पेय के उद्योग का प्रारंभ यहीं से होता है। १७७२ ई. में अंग्रेज वैज्ञानिक प्रीस्टले ने "स्थिर वायु द्वारा जल प्राप्त करने की क्रिया" नामक लेख प्रकाशित किया, जिसके आधार पर लंदन की रॉयल सोसाइटी ने उन्हें कौपली मेडल द्वारा सम्मानित किया था। स्वीडन के वैज्ञानिक शीले तथा फ्रांस के वैज्ञानिक लवाज़्ये के सतत प्रयत्नों द्वारा यह ज्ञात हो गया कि प्रीस्टले की "स्थिर वायु" कार्बन एवं ऑक्सीजन संयोजित गैस है। ऐसा मालूम होते ही जौन मेरविन नूथ नामक अंग्रेज वैज्ञानिक ने १७७५ ई. में फेनिल पेय के अल्प मात्रा में निर्माण के लिए एक विशेष उपकरण तैयार करने में सफलता प्राप्त की। इस उपकरण में ज़ीन हयासींथ ड मैगेलन के प्रयासों के कारण १७७७ई. में विशेष सुधार संभव हो सका। १७८१-८३ ई. के बीच हेनरी नाक अंग्रेज वैज्ञानिक ने व्यावसायिक आधार पर फेनिल पेय के उत्पादन की मशीन की योजना की रूपरेखा तैयार की। फिर यूरोप तथा इंग्लैंड के अनेक नगरों में १७८९ ई. से १८२१ ई. के बीच व्यापारिक स्तर पर उत्पादन प्रारंभ हो गया। अमरीका में सर्वप्रथम १८०७ ई. में फेनिल पेय का बोतल भरण कारखाना कनेक्टिकट के न्यू हेवे नगर में प्रारंभ हुआ। इस प्रकार का एक अन्य कारखाना हाकिंस द्वारा फिलाडेल्फिया में १८०९ ई. में प्रारंभ किया गया। इसके उपरांत संसार के अनेक देशों में फेनिल पेय के बड़े बड़े कारखाने स्थापित हो गए।


title: सात ताल, नैनीताल

text: 'कुमाऊँ' अंचल के सभी तालों में 'सातताल' का जो अनोखा और नैसर्गिक सौन्दर्य है, वह किसी दूसरे ताल का नहीं है। इस ताल तक पहुँचने के लिए भीमताल से ही मुख्य मार्ग है। भीमताल से 'सातताल' की दूरी केवल ४ कि॰मी॰ है। नैनीताल से सातताल २१ कि॰मी॰ की दूरी पर स्थित है। आजकल यहां के लिए एक दूसरा मार्ग माहरा गाँव से भी जाने लगा है। माहरा गाँव से सातताल केवल ७ कि॰मी॰ दूर है।


title: सात ताल, नैनीताल

text: सातताल घने वाँस वृक्षों की सघन छाया में समुद्रतल से १३७१ मीटर की ऊँचाई पर स्थित है। इसमें तीन ताल राम, सीता और लक्ष्मण ताल कहे जाते हैं। इसकी लम्बाई १९ मीटर, चौड़ाई ३१५ मीटर और गहराई १५० मीटर तक आंकी गयी है


title: सात ताल, नैनीताल

text: इस ताल की विशेषता यह है कि लगातार सात तालों का सिलसिला इससे जुड़ा हुआ है। इसीलिए इसे 'सातताल' कहते है। नैसर्गिक सुन्दरता के लिए यह ताल जहाँ प्रसिद्ध है वहाँ मानव की कला के लिए भी विख्यात है। यही कारण है कि कुमाऊँ क्षेत्र के सभी तालों में यह ताल सर्वोत्तम है।


title: सात ताल, नैनीताल

text: इस ताल में नौका-विहार करनेवालों को विशेष सुविधायें प्रदान की गयी है। यह ताल पर्यटन विभाग की ओर से प्रमुख सैलानी क्षेत्र घोषित किया गया है। यहाँ १० शैय्याओं वाला एक आवास गृह बनाया गया है। ताल के प्रत्येक कोने पर बैठने के लिए सुन्दर व्यवस्था कर दी गयी है। सारे ताल के आस-पास नाना प्रकार के पूल, लतायें लगायी गयी हैं। बैठने के अलावा सीढियों और सिन्दर - सुन्दर पुलों का निर्माण कर 'सातताल' को स्वर्ग जैसा ताल बनाया गया है। सचमुच यह ताल सौन्दर्य की दृष्टि से सर्वोपरि है। यहाँ पर नौकुचिया देवी का मन्दिर है।


title: सात ताल, नैनीताल

text: अमेरिका के डॉ॰ स्टेनले को भी यह स्थान बहुत प्रिय लगा। वे यहाँ पर अपनी ओर से एक 'वन विहार'का संचालन कर वन के पशि पक्षियों का संरक्षम करते हैं। उनका यहाँ एक आश्रम है, जहाँ बैठकर वे प्रकृति के विभिन्न अंगों का निरीक्षण, परीक्षण और संरक्षण करते हैं।


title: सात ताल, नैनीताल

text: (मान्यता)- इस क्षेत्र में प्रचलित एक जनश्रुति के कारण नल दमयंती ताल में मछलियां नहीं पकड़ी जाती। इसके पांच कोने है। इस झील की आकृति 'अश्वखुर' के समान है जिसकी गहराई 19 मीटर है।


title: एनटीपीसी बाढ़

text: बाढ़ सुपर थर्मल पावर स्टेशन या एनटीपीसी बाढ़ भारतीय बिहार राज्य में स्थित है। एनटीपीसी बाढ़ पटना जिले में राष्ट्रीय राजमार्ग -31 पर बाढ़ सब-डिवीजन के पूर्व में केवल चार किलोमीटर पूर्व में स्थित है। इस परियोजना को मेगा पावर प्रोजेक्ट नाम दिया गया है, और इसका स्वामित्व भारतीय ऊर्जा कंपनी नेशनल थर्मल पावर कॉरपोरेशन है।


title: एनटीपीसी बाढ़

text: बीएचईएल द्वारा निर्मित 1,320 मेगावाट (2x660 मेगावाट) बार चरण -2 परिचालन चालू है जबकि रूसी फर्म टेक्नोप्रोमक्सपोर्ट (टीपीई) द्वारा 1,980 मेगावाट (3x660 मेगावॉट) बार चरण -1 का निर्माण किया जा रहा है। एनटीपीसी बाढ़ की पहली इकाई (चरण -1 का) दिसंबर 2019 से शुरू करने की उम्मीद है, जबकि चरण -1 की दूसरी और तीसरी इकाइयां दिसंबर 2020 और अगस्त 2021 में क्रमशः परिचालित की जाएंगी।


title: सैयद मुश्ताक अली

text: सैयद मुश्ताक अली Mushtaq Ahmad() (१७ दिसंबर १९१४ - १८ जून २००५) एक भारतीय क्रिकेट टीम के खिलाड़ी थे, जो दाएं हाथ के सलामी बल्लेबाज़ रहे जिन्होंने एक भारतीय खिलाड़ी के रूप में पहली बार विदेशी धरती पर टेस्ट शतक लगाया था। यह कारनामा उस किया जब जब उन्होंने १९३६ में ओल्ड ट्रैफर्ड में इंग्लैंड के खिलाफ ११२ रनों की पारी खेली थी। मुश्ताक आली दाएं हाथ से बल्लेबाजी किया करते थे जबकि गेंदबाजी बाएं हाथ से ऑर्थोडॉक्स स्पिन गेंद फेंकते थे। उन्होंने घरेलू मैचों में अक्सर ऑल-राउंडर के रूप में प्रदर्शन किया था। मुश्ताक अली को उनकी सुंदर बल्लेबाजी शैली और स्वभाव के लिए जाना जाता था।


title: सैयद मुश्ताक अली

text: मुश्ताक अली सी॰ के॰ नायडू की खोज थे जिन्होंने उन्हें १३ साल की उम्र में इंदौर में मिले थे और उनके क्रिकेट कौशल को विकसित करने में मदद की।


title: सैयद मुश्ताक अली

text: वह विज्डन क्रिकेटर्स अल्मनाक स्पेशल अवार्ड विजेता रह चुके है जिन्होंने १९३६ के दौरे में चार प्रथम श्रेणी शतक बनाए थे। वह एक सलामी बल्लेबाज़ या मध्य-क्रम के दाएं हाथ के बल्लेबाज थे। कुल मिलाकर, उन्होंने ११ टेस्ट खेले। उन्होंने कलकत्ता में इंग्लैंड के खिलाफ ५ से ८ जनवरी १९३४ में टेस्ट में पदार्पण किया था और अपना अंतिम टेस्ट मैच ३८ साल की उम्र में ६ से १० फरवरी १९५२ में इंग्लैंड के खिलाफ मद्रास में खेला था। अपने पूरे करियर में उन्होंने ३२.२१ की औसत से ६१२ रन बनाए जिसमें २ शतक और ३ अर्धशतक रहे।


title: सैयद मुश्ताक अली

text: मुश्ताक अली ने क्षेत्रीय टीमों और निजी क्लबों के लिए बड़े पैमाने पर खेला जब तक उन्हें भारतीय क्रिकेट टीम में मौका नहीं मिला था। वह न केवल एक महान खिलाड़ी थे, बल्कि अपने समय के एक लोकप्रिय सुपरस्टार और भारतीय युवाओं के लिए एक आइकन थे। एक अन्य महान बल्लेबाज विजय मर्चेंट के साथ मुश्ताक अली की आक्रामकता और शक्तिशाली बल्लेबाजी कई सालों तक देखने को मिली जिसमें कई बड़ी-बड़ी साझेदारियाँ रही।


title: सैयद मुश्ताक अली

text: उन्होंने सी॰ के॰ नायडू जैसे अन्य दिग्गजों के साथ रणजी ट्रॉफी के लिए राष्ट्रीय चैम्पियनशिप में होल्कर के लिए क्रिकेट खेला। उन्हें १९६४ में पद्मश्री से सम्मानित किया गया और खेल में उनके योगदान के लिए मैरीलेबोन क्रिकेट क्लब का आजीवन सदस्य बनाया गया। ९० साल की आयु में उनका निधन हुआ था।


title: नीति मोहन

text: नीति मोहन (जन्म: 18 नवम्बर 1979) एक भारतीय गायक हैं। यह कई फिल्मों और धारावाहिकों में अभिनय भी कर चुकीं हैं।


title: गोमती नगर

text: गोमती नगर (उर्दु: گومتی نگر) उत्तर प्रदेश की राजधानी लखनऊ का एक आवासीय एवं वाणिज्यिक, संस्थानीय परिसर है। यह लखनऊ के सबसे बड़े विकासशील क्षेत्रों में से एक है।


title: ऋषिपंचमी

text: ऋषिपंचमी का त्यौहार हिन्दू पंचांग के भाद्रपद महीने में शुक्ल पक्ष पंचमी को मनाया जाता है।यह त्यौहार गणेश चतुर्थी के अगले दिन होता है। इस त्यौहार में सप्त ऋषियों के प्रति श्रद्धा भाव व्यक्त किया जाता है।


title: ऋषिपंचमी

text: यह व्रत चारों वर्ण की महिलाओं को करना चाहिए। यह व्रत जाने -अनजाने में हुए पापों को नष्ट करने वाला है। इस दिन गंगा स्नान का भी महत्व है।


title: ऋषिपंचमी

text: प्रातःकाल नदी आदि में स्नान कर स्वच्छ वस्त्र पहन कर अपने घर में भूमि पर चौक बना कर सप्त ऋषियों की स्थापना करनी चाहिए। श्रद्धा पूर्वक सुगंध , पुष्प, धूप, दीप, नैवेद्य आदि से सप्तर्षियों का पूजन करें। अकृष्ट भूमि (बिना जुती हुई भूमि ) से उत्पन्न फल आदि का शाकाहारी भोजन करना चाहिए।


title: ऋषिपंचमी

text: लगतार सात वर्ष तक ऋषि पंचमी के दिन व्रत रख कर आठवें वर्ष में सात सोने की मूर्तियां (श्रद्धानुसार ) बनवाकर एवम उनका पूजन कर सात गोदान तथा सात युग्मक-ब्राह्मण को भोजन करा कर सप्त ऋषियों की प्रतिमाओं का विसर्जन करना चाहिए।


title: अवधूत

text: अवधूत, साधुओं का एक भेद (प्रकार) है। जो कि अवधूत सम्प्रदाय से होते हैं। यर सम्प्रदाय सबसे पुरानी मानी जाती हैं। स्वयं भगवान शंकर भी इसी सम्प्रदाय से थे। उसके पश्चात आदिगुरु भगवान दत्तात्रेय जी भी इसी सम्प्रदाय से थे।


title: अवधूत

text: अवधूतोपनिषद् के आरंभ में 'अवधूत' शब्द की जो व्याख्या दी गई है, उससे इस पद से संकेतित व्यक्ति के वैशिष्ट्य का विवरण हो जाता है। इस उपनिषद् के अनुसार इस शब्द में आए अ का अक्षरत्व अथवा अक्षरपद, व का अर्थ वरेण्य का सर्वश्रेष्ठ पद, धू का अर्थ धूत संसारवर्धन अथवा सांसारिक वासनाओं का उच्छेद और त का अर्थ है तत्वमस्यादिलक्ष्यत्व। इस पद से विशिष्ट व्यक्ति का व्याख्यान इस उपनिषद् के अतिरिक्त अवधूतगीता, गोरक्षनाथरचित सिद्ध-सिद्धांत-पद्धति, गोरक्ष-सिद्धांत-संग्रह आदि ग्रंथों में उपलब्ध है।


title: अवधूत

text: (3) "बीरावधूत" जिसके सिर के बाल दीर्घ तथा बिखरे हों, गले में हाड़ या रुद्राक्ष की माला पड़ी हो, कटि में कौपीन हो, शरीर पर भस्म या रक्तचंदन हो, हाथ में काष्ठदंड, परशु एवं डम डिग्री हो और साथ में मृगचर्म हो;


title: अवधूत

text: वैष्णव संप्रदाय के अंतर्गत रामानंद के शिष्यों में भी अवधूत कहलानेवाले साधु पाए जाते हैं। इनके सिर पर बड़े-बड़े बाल रहते हैं, गले में स्फटिक की माला रहती है और शरीर पर कंथा एवं हाथ में दरियाई खप्पर दीख पड़ते हैं। बंगाल में इनके पृथक्-पृथक् अखाड़े हैं और इनमें सभी जातियों के लोग समाविष्ट होते हैं। भिक्षा के लिए जब ये गृहस्थों के द्वार पर जाते हैं तब "बीर अवधूत" नाम का स्मरण करके एकतारा या अन्य वाद्ययंत्र बजाकर गाने लग जाते हैं। ये लोग प्राय: अव्यवस्थित रूप में ही रहा करते हैं। इन्हें बंगाल में कभी-कभी 'बाउल' नाम से भी अभिहित करते हैं जो सर्वथा इनसे भिन्न वर्ग के कुछ अन्य लागों की ही वास्तविक संज्ञा है। नागपंथ में अवधूत की स्थिति अत्यंत उच्च मानी जाती है और "गोरक्ष-सिद्धांत-संग्रह" के अनुसार वह सभी प्रकार के प्रकृतिविकारों से रहित हुआ करता है। वह कैवल्य की उपलब्धि के लिए आत्मस्वरूप के अनुसंधान में निरत रहा करता है और उसकी अनुभूति निर्गुण एवं सगुण से परे होती है। गुरू दत्तात्रेय को भी अवधूत कहा जाता है और दत्तसंप्रदाय (अवधूत मत) में इसका पूर्ण विवेचन है। पश्चिमोत्तर प्रदेश में उन स्त्रियों को "अवधूती" कहते हैं जो पुरुष संन्यासी के वेश में रहकर भस्म, रुद्राक्षादि धारण करती हैं तथा साधारणत: किसी गंगागिरि नाम की वैसी ही संन्यासिन या अवधूतनी की परंपरा की समझी जाती हैं।


title: अवधूत

text: तांत्रिक बौद्ध साधना में ललना, रसना और अवधूती नामक तीन नाड़ियाँ प्रमुख मानी गई हैं। अवधूती सुषुम्नास्थानीय है। यह मध्यदेशीया एवं मध्य ग्राह्य-ग्राहक-विवर्जिता होती है। (ललना पज्ञा स्वभावेन रसनोपायसंस्थिता। अवधूती मध्यदेशे तु ग्राह्यग्राहकवर्जता। - अद्वयवज्रसंगह) यह धर्ममुद्रा तथा महामुद्रा की अभेदता का हेतु है। यह महासुखाश्रयसहजांनदप्रदायिका है और अद्वयस्वभावा है। बोधिचित् के मध्यवर्गीया अवधूतिका में ऊर्ध्वसंचार से भिन्न-भिन्न प्रकार के आनंदों का आस्वाद बताया जाता है।


title: मध्यकालीन छत्तीसगढ़

text: [[चित्र:[[File:IRHT 094594-p.jpg|thumb|मद्यकाल कि एक तस्विर्]]|350px|।। वैदिक और पौराणिक काल का 'दक्षिण कोशल' मध्य युग में "छत्तीसगढ़" हो गया। ईसवी सन् 1000 से 1500 का काल मध्य युग कहलाता है। इस काल में ही इस क्षेत्र का नामकरण 'छत्तीसगढ़' के रूप में हुआ क्योंकि मध्य युग में किले, जो कि वैदिक तथा पौराणिक काल में 'दुर्ग' कहलाते थे, 'गढ़' कहलाने लगे। गढ़ शब्द का प्रयोग देश के मध्य भाग में बहुत अधिक किया जाता था। तत्कालीन कवि जगनिक द्वारा रचित ग्रंथ आल्हखण्ड में 'माण्डव गढ़', 'सिरसा गढ़', 'गढ़ महोबे', 'गढ़ दिल्ली' का उल्लेख है।


title: मध्यकालीन छत्तीसगढ़

text: गढ़ शब्द का अर्थ खाई युक्त किला होता है किन्तु छत्तीसगढ़ में गढ़ शब्द का प्रयोग किले के अतिरिक्त राज्य या जिलों के लिये भी किया जाता था। दूसरे शब्दों में कह सकते हैं कि जहाँ भी राजा अपनी राजधानी बना लेता था उस स्थान के साथ गढ़ शब्द का प्रयोग होने लगता था। आज भी छत्तीसगढ़ की जमींदारियों के सदर मुकामों में भूतपूर्व राजाओं के सुदृढ़ महल और खाई युक्त किले देखे जा सकते हैं। एक गढ़ के चारों ओर विस्तृत भू-भाग 'राज' कहलाता था। आज भी छत्तीसगढ़ के निवासी 'खैरागढ़ राज', 'रायगढ़ राज', 'रइपुर राज', 'पाटन राज' शब्दों का प्रयोग करते हैं। इस प्रकार छत्तीस गढ़ों का समूह होने के कारण इस क्षेत्र का नाम छत्तीसगढ़ हो गया।


title: मध्यकालीन छत्तीसगढ़

text: यह जानने के लिये कि समूह में छत्तीस ही गढ़ क्यों थे हमें छत्तीसगढ़ के इतिहास को टटोलना पड़ेगा। दसवीं शताब्दी में त्रिपुरी में शक्तिशाली कलचुरि राजाओं का शासन था। इन्हीं राजाओं की एक शाखा ने छत्तीसगढ़ के रतनपुर में अपना राज्य स्थापित किया। त्रिपुरी के कलचुरि अपने को चन्द्रवंशी मानते थे जब कि रतनपुर के कलचुरि अपने वंश की उत्पत्ति सूर्य से मानते थे। दोनों कलचुरि वंशों का सम्बन्ध माहिष्मती के हैहय सहस्रार्जुन से था। इसी कारण से छत्तीसगढ़ में रतनपुर और रायपुर के राजा हैहयवंशी कहलाये। कलचुरि शासकों की त्रिपुरी शाखा के उत्कीर्ण लेखों के अनुसार त्रिपुरी के राजा कोकल्लदेव के अठारह पुत्र थे। ज्येष्ठ पुत्र ने त्रिपुरी में शासन किया और राज्य के शेष मण्डल को शेष सत्रह भाइयों में बाँट दिया। इस प्रकार पूरा राज्य अठारह भागों में बँट गया। इस क्षेत्र में उस युग में राज्य को 'गढ़' कहा जाता था। इधर उड़ीसा में पहले से ही 'अठारहगढ़' नाम प्रचलित था। सम्भवतः उसी प्रभाव से हैहय वंश में अठारह मण्डल होने के कारण उनके राज्यों के समूह का नाम 'अठारहगढ़' पड़ गया।


title: मध्यकालीन छत्तीसगढ़

text: कलचुरि वंश के 'कलिंगराज' नामक राजा ने दक्षिण पूर्व की ओर अपने राज्य का विस्तार किया और बिलासपुर जिले में स्थित तुम्माण को अपनी राजधानी बनाया। कलिंगराज के पौत्र रत्नराज ने रतनपुर बसाया और उसे अपनी राजधानी बना बना लिया। रतनपुर के हैहय वंशी कनिष्ठ राजकुमार 'राय रामचन्द्र' ने शिवनाथ के दक्षिण में आकर रायपुर नगर बसाया और उसे अपनी राजधानी बना कर राज्य करने लगे। अपने वंश की परम्परा के अनुसार उन्होंने भी अपने राज्य को अठारह मण्डलों अर्थात् गढ़ों में विभाजित किया। इस प्रकार हैहय वंशी राजाओं के शिवनाथ के उत्तर में अठारह और शिवनाथ के दक्षिण में अठारह अर्थात् छत्तीस गढ़ हो गये और यही इस क्षेत्र का 'छत्तीसगढ़' कहलाने का कारण बना।


title: कनकदास

text: कनकदास कर्नाटक के महान संतों और दार्शनिकों में से एक थे, उनके माता-पिता ने उनके जन्म के समय उनका नाम थिम्मप्पा रखा था, और उनके आध्यात्मिक शिक्षक व्यासराज ने बाद में उन्हें कनक दास नाम दिया जब उन्होंने हरिदास प्रणाली का मार्ग स्वीकार किया। कुरुबा (धनगर ) समुदाय का सदस्य होने के कारण वह पहले योद्धा बने। सर्वशक्तिमान दया के प्रवेश के साथ, कनकदास की जीवन शैली ने एक नाटकीय मोड़ ले लिया। एक बार वह कृष्णकुमारी का स्नेह जीतने के लिए एक युद्ध में व्यस्त थे। वह युद्ध के बीच में एक अलौकिक शक्ति से बाधित हो गया और उसे युद्ध से इस्तीफा देने की सलाह दी, लेकिन वह अंधी भावना में था और उसने आत्मसमर्पण करने से इनकार कर दिया। वह लड़ता रहा और लगभग मरने वाला था लेकिन दैवीय हस्तक्षेप के कारण रहस्यमय तरीके से बचा लिया गया था। तब से वह भगवान कृष्ण के भक्त बन गए और उन्होंने अपने पूरे जीवन में हरिदास के मार्ग को स्वीकार कर लिया। उन्होंने कर्नाटक में हरिदास आंदोलन में भी भाग लिया और दक्षिण भारतीय लोगों के लिए उनकी उपलब्धियां उल्लेखनीय थीं। कनकदास की जीवनी के अनुसार, हरिदास आंदोलन ने उन्हें प्रभावित किया, और फिर वे इसके प्रवर्तक व्यासराज के भक्त बन गए। माना जाता है कि उनके बाद के वर्षों को तिरुपति में बिताया गया था।


title: मोहर (चिन्ह)

text: मोहर (seal) किसी मोम, काग़ज़ या अन्य वस्तु पर चिह्न लगाने के लिए बनी एक वस्तु को कहते हैं। ऐसी वस्तु से लगाए गए चिह्न को भी मोहर कहा जाता है। इसका मक्सद किसी दस्तावेज़, लिफ़ाफ़े, ताले या अन्य प्रकार की वस्तु को प्रमाणित करना होता है। जब किसी ताले, लिफ़ाफ़े या अन्य बन्द करने वाली चीज़ पर मोहर लगाई जाती है तो उसके अंदर बन्द चीज़ों को प्रमाणित करा जा रहा होता है और मोहर ऐसे ढंग से लगाई जाती है कि उसे खोलते ही मोहर टूट जाए। उच्चाधिकारियों के लिए कभी-कभी ऐसी मोहरों को अंगूठियाँ में बना दिया जाता था ताकि वे समय-समय पर आसानी से जहाँ चाहे अपने अधिकारानुसार दस्तावेज़ों व अन्य चीज़ों को प्रमाणित कर सकें।


title: जैसिंडा अर्डर्न

text: जैसिंडा केट लॉरेल अर्डरन . (जन्म: 26 जुलाई 1980) एक न्यूजीलैंड राजनीतिज्ञ है जो 40 वीं और वर्तमान न्यूजीलैंड की प्रधानमंत्री हैं जिन्हें 26 अक्टूबर 2017 को नियुक्त किया गया था। इन्होंने 1 अगस्त 2017 से लेबर पार्टी के नेता के रूप में भी कार्य किया किया है। अर्डर्न 8 मार्च 2017 से माउंट अल्बर्ट निर्वाचक मंडल के लिए संसद सदस्य (सांसद) हैं; वह पहली बार 2008 के आम चुनाव में एक सूची सांसद के रूप में प्रतिनिधि सभा के लिए चुनी गई थीं।


title: जैसिंडा अर्डर्न

text: 2001 में वाइकाटो विश्वविद्यालय से स्नातक होने के बाद, आर्डरन ने प्रधानमंत्री हेलेन क्लार्क के कार्यालय में एक शोधकर्ता के रूप में काम करना शुरू किया। बाद में उन्होंने ब्रिटेन के प्रधानमंत्री, टोनी ब्लेयर नीति सलाहकार के रूप में यूनाइटेड किंगडम में काम किया। 2008 में, वह इंटरनेशनल यूनियन ऑफ सोशलिस्ट यूथ की अध्यक्ष चुनी गईं।


title: जैसिंडा अर्डर्न

text: वैचारिक रूप से, अर्डर्न खुद को एक सामाजिक लोकतंत्र और प्रगतिशील दोनों के रूप में वर्णित करती हैं। वह दुनिया की सबसे कम उम्र की महिला मुखिया हैं, जिन्होंने 37 वर्ष की आयु में कार्यभार संभाला है। 21 जून 2018 को एक बेटी को जन्म देते हुए, आर्डरन पद पर रहते हुए जन्म देने वाली दुनिया की दूसरी निर्वाचित सरकार बनी ।


title: जैसिंडा अर्डर्न

text: न्यूजीलैंड के हैमिल्टन में एडरन का जन्म मॉरिसिन्सविले और मुरुपारा में हुआ , जहाँ उनके पिता, रॉस अर्डर्न ने एक पुलिस अधिकारी के रूप में काम किया, और उनकी माँ लॉरेल एर्डर्न ने स्कूल के खानपान सहायक के रूप में काम किया। उन्होंने मॉरिसिन्सविले कॉलेज में पढ़ाई की, जहां वह स्कूल के बोर्ड ऑफ ट्रस्टीज़ में छात्र प्रतिनिधि थीं। इसके बाद उन्होंने 2001 में राजनीति और जनसंपर्क में बैचलर ऑफ कम्युनिकेशन स्टडीज के साथ स्नातक करते हुए वाइकाटो विश्वविद्यालय में भाग लिया।


title: जैसिंडा अर्डर्न

text: एडरन को उनकी चाची, लेबर पार्टी की एक लंबे समय से सदस्य मैरी अर्डर्न द्वारा राजनीति में लाया गया था, जिन्होंने 1999 के आम चुनाव में अपने पुन: चुनाव अभियान के दौरान न्यू प्लायमाउथ के सांसद हैरी ड्यूहेनोवेन के लिए प्रचार करने में मदद करने के लिए किशोर आर्डरन की भर्ती की थी।


title: जैसिंडा अर्डर्न

text: आर्डरन युवा होने पर लेबर पार्टी में शामिल हो गई, और पार्टी के यंग लेबर सेक्टर में एक वरिष्ठ व्यक्ति बन गई. विश्वविद्यालय से स्नातक होने के बाद, उन्होंने शोधकर्ता के रूप में फिल गोफ और हेलेन क्लार्क के कार्यालयों में काम करने में समय बिताया। कुछ समय तक न्यूयॉर्क शहर में एक सूप किचन में स्वेच्छा से काम करने के बाद, अर्डरन तत्कालीन ब्रिटिश प्रधानमंत्री टोनी ब्लेयर की 80-व्यक्ति नीति इकाई में वरिष्ठ नीति सलाहकार के रूप में काम करने के लिए लंदन चले गई। (वह ब्लेयर से लंदन में कभी नहीं मिलीं, लेकिन उन्होंने 2011 में न्यूजीलैंड में एक कार्यक्रम में इराक पर आक्रमण के बारे में उनसे सवाल किया। ) इंग्लैंड और वेल्स में पुलिसिंग की समीक्षा के साथ मदद करने के लिए आर्डरन को गृह कार्यालय के लिए भी दूसरा स्थान दिया गया था।


title: जैसिंडा अर्डर्न

text: 2008 की शुरुआत में, अर्डरन को इंटरनेशनल यूनियन ऑफ सोशलिस्ट यूथ के अध्यक्ष के रूप में चुना गया, एक भूमिका जिसने उन्हें जॉर्डन, इज़राइल, अल्जीरिया और चीन सहित कई देशों में समय बिताया।


title: जैसिंडा अर्डर्न

text: 2008 के चुनाव से पहले, अर्डरन को लेबर की पार्टी सूची में 20 वां स्थान दिया गया था। यह उन लोगों के लिए एक बहुत ही उच्च स्थान था जो पहले से ही एक बैठे हुए सांसद नहीं थे, और वस्तुतः उन्हें संसद में एक सीट देने का आश्वासन दिया। तदनुसार, अरडर्न पूर्णकालिक अभियान के लिए लंदन से लौटे। वह वैकाटो के सुरक्षित राष्ट्रीय मतदाता के लिए लाबूर की उम्मीदवार भी बनीं। अर्डर्न मतदाता मत में असफल रहे, लेकिन लेबर की पार्टी सूची में उनके उच्च स्थान ने उन्हें एक सांसद के रूप में संसद में प्रवेश करने की अनुमति दी। सबसे कम उम्र संसद में साथी लेबर पार्टी के सांसद सफल, डैरेन ह्यूजेस , और के चुनाव तक सबसे कम उम्र के सांसद बनी रही


title: जैसिंडा अर्डर्न

text: विपक्षी नेता फिल गोफ ने अर्दरन को युवा पीठ के प्रवक्ता और न्यायमूर्ति (युवा मामले) के सहयोगी प्रवक्ता के रूप में नामित करते हुए अग्र पीठ में पदोन्नत किया।


title: जैसिंडा अर्डर्न

text: उसने "यंग गन्स" फीचर के हिस्से के रूप में टीवीएनजेड के "ब्रेकफास्ट" कार्यक्रम में नियमित रूप से उपस्थिति दर्ज कराई, जिसमें वह राष्ट्रीय सांसद (और भविष्य के राष्ट्रीय नेता) साइमन ब्रिज्स के साथ दिखाई दिए।


title: जैसिंडा अर्डर्न

text: आर्डरन ने 2011 के आम चुनाव में ऑकलैंड सेंट्रल फॉर लेबर की सीट पर चुनाव लड़ा, जो राष्ट्रीय और ग्रीन्स उम्मीदवार डेनिस रोशे के लिए राष्ट्रीय सांसद निक्की काये के खिलाफ खड़ी थीं। ग्रीन मतदाताओं को रणनीतिक रूप से वोट देने के लिए लक्षित करने के बावजूद, वह 717 वोटों से काये से हार गए। हालांकि, वह पार्टी की सूची के माध्यम से संसद में लौट आईं, जिस पर उन्हें 13 वां स्थान दिया गया। ऑकलैंड सेंट्रल स्थित एक सूचीबद्ध सांसद जबकि उसने मतदाता के भीतर एक कार्यालय बनाए रखा।


title: जैसिंडा अर्डर्न

text: 2011 के चुनाव में अपनी हार के बाद गोफ ने पार्टी नेतृत्व से इस्तीफा दे दिया, इसके बाद आर्डरन ने डेविड कूनलिफ़ पर डेविड शीयर का समर्थन किया। वह 19 दिसंबर 2011 को शैडो कैबिनेट में चौथे स्थान पर पहुंच गई, नए नेता डेविड हेयर के तहत सामाजिक विकास की प्रवक्ता बन गई।


title: जैसिंडा अर्डर्न

text: 2014 के आम चुनाव में ऑर्डन ऑकलैंड सेंट्रल में फिर से खड़ी हो गई। उन्होंने फिर से दूसरा स्थान हासिल किया और अपना वोट बढ़ाया और काये के बहुमत को 717 से घटाकर 600 कर दिया। लैबोर की सूची में 5 वें स्थान पर काबिज एडरन अभी भी संसद में लौटी थीं, जहां वह नए नेता एंड्रयू लिटिल के तहत जस्टिस, चिल्ड्रन, स्मॉल बिजनेस और आर्ट्स एंड कल्चर की शैडो प्रवक्ता बन गईं।


title: जैसिंडा अर्डर्न

text: अर्डर्न ने 8 दिसंबर 2016 को पूर्व श्रमिक नेता डेविड शीयर के इस्तीफे के बाद फरवरी 2017 में माउंट अल्बर्ट उप-चुनाव के लिए श्रम नामांकन के लिए अपना नाम सामने रखा। जब 12 जनवरी 2017 को लेबर पार्टी के लिए नामांकन बंद हुआ, तो आर्डरन एकमात्र नामांकित व्यक्ति थी और उन्हें निर्विरोध चुना गया। 21 जनवरी को, आर्डरन ने 2017 महिला मार्च में भाग लिया, संयुक्त राज्य अमेरिका के नए उद्घाटन राष्ट्रपति डोनाल्ड ट्रम्प के विरोध में दुनिया भर में विरोध प्रदर्शन किया। 22 जनवरी को एक बैठक में उन्हें लैबर के उम्मीदवार के रूप में पुष्टि की गई थी। प्रारंभिक परिणामों में डाले गए 77% मत प्राप्त कर अर्डरन ने शानदार जीत हासिल की।


title: जैसिंडा अर्डर्न

text: उप-चुनाव में अपनी जीत के बाद, अर्डर्न को 7 मार्च 2017 को सर्वसम्मति से लेबर पार्टी के उप-नेता के रूप में चुना गया था, एनेट राजा के इस्तीफे के बाद जो अगले चुनाव में सेवानिवृत्त होने का इरादा रखते हुए। अर्डर्न की खाली सूची सीट रेमंड हुओ द्वारा ली गई थी।


title: जैसिंडा अर्डर्न

text: 1 अगस्त 2017 को, 2017 के आम चुनाव से ठीक सात हफ्ते पहले, उन्होंने एंड्रयू लिटिल के इस्तीफे के बाद विपक्ष के नेता और न्यूजीलैंड लेबर पार्टी के नेता का पद संभाला। पार्टी के ऐतिहासिक रूप से कम मतदान के कारण थोड़ा नीचे खड़ा था। उसी दिन कॉकस की बैठक में एक नए नेता को चुनने के लिए एक चुनाव में आर्डरन की सर्वसम्मति से पुष्टि की गई थी। 37 साल की उम्र में, आर्डरन अपने इतिहास में लेबर पार्टी की सबसे युवा नेता बन गई। वह हेलेन क्लार्क के बाद पार्टी की दूसरी महिला नेता भी हैं। अर्डर्न के अनुसार, लिटिल ने पहले 26 जुलाई को उनसे संपर्क किया था और कहा था कि उन्हें लगता है कि उन्हें लेबर लीडर के रूप में पदभार संभालना चाहिए, क्योंकि जब वह इस विचार के पक्ष में थे कि वे पार्टी के लिए चीजें नहीं बदल सकते हैं,


title: जैसिंडा अर्डर्न

text: नेता के रूप में अपने चुनाव के बाद अपनी पहली प्रेस कॉन्फ्रेंस में, उन्होंने कहा कि आगामी चुनाव अभियान "अथक सकारात्मकता" में से एक होगा। उनकी नियुक्ति के तुरंत बाद, पार्टी को जनता द्वारा दान के साथ भर दिया गया, एनजेड $ 700 प्रति मिनट के चरम पर पहुंच गया। आर्डरन का चुनाव मीडिया के कई वर्गों से सकारात्मक कवरेज के बाद हुआ, जिसमें सीएनएन जैसे अंतर्राष्ट्रीय आउटलेट शामिल थे, जिसमें टिप्पणीकारों के साथ एक 'जैकिंडा प्रभाव' और 'जैकिंडमानिया' का जिक्र था।


title: जैसिंडा अर्डर्न

text: लेबर और ग्रीन पार्टियों के प्रस्तावित जल और प्रदूषण करों ने भी किसानों की आलोचना की। 18 सितंबर को, कृषक लॉबी समूह फेडरेटेड किसानों ने अर्डर्न के गृहनगर मॉर्रिंसविले में करों के खिलाफ एक विरोध प्रदर्शन किया। न्यूजीलैंड के पहले नेता विंस्टन पीटर्स ने अभियान के विरोध में भाग लिया, लेकिन किसानों द्वारा उन्हें नाराज किया गया क्योंकि उन्हें संदेह था कि वह करों के पक्ष में थे। विरोध के दौरान, एक किसान ने अर्डर्न को "सुंदर कम्युनिस्ट" कहते हुए एक चिन्ह प्रदर्शित किया। पूर्व प्रधानमंत्री हेलेन क्लार्क द्वारा इसे गलत बताया गया था। अभियान के दौरान, आर्डरन ने 1961 के अपराध अधिनियम से इसे हटाकर गर्भपात को कम करने के लिए अपना समर्थन व्यक्त किया। सितंबर में, एडरन ने कहा कि वह चाहती थी कि न्यूजीलैंड के राजशाही को उसके प्रमुख के रूप में हटाने पर बहस हो।


title: जैसिंडा अर्डर्न

text: आम चुनाव के प्रारंभिक परिणामों से संकेत मिलता है कि पार्टी को नेशनल के 46.03% वोट का 35.79% अधिक मामूली मिला। श्रम को 14 सीटें मिलीं, जिससे उसकी संसदीय प्रतिनिधित्व 45 सीटों तक बढ़ गया। 2008 में सत्ता खोने के बाद से श्रम के लिए यह सबसे अच्छा परिणाम था। चुनावों के बाद, आर्डरन और उपनेता केल्विन डेविस ने ग्रीन्स और न्यूजीलैंड फर्स्ट पार्टियों के साथ बातचीत में प्रवेश किया, ताकि एक गठबंधन बनाने का पता लगाया जा सके क्योंकि प्रतिद्वंद्वी नेशनल पार्टी के पास अकेले शासन करने के लिए पर्याप्त सीटें नहीं थीं। देश के मिश्रित सदस्य आनुपातिक (एमएमपी) मतदान प्रणाली के तहत, न्यूजीलैंड फर्स्ट ने सत्ता का संतुलन बनाए रखा, और इसलिए, उस पार्टी को चुनने में सक्षम था जो गठबंधन सरकार का नेतृत्व करेगी। 7 अक्टूबर को विशेष (विदेशी मतदान सहित) के परिणाम जारी करने के बाद, श्रम ने प्रारंभिक परिणाम पर एक अतिरिक्त सीट प्राप्त की, जिसने संसद में 46 सीटों पर अपनी उपस्थिति दर्ज की।


title: जैसिंडा अर्डर्न

text: 19 अक्टूबर 2017 को, न्यूजीलैंड के पहले नेता विंस्टन पीटर्स ने लेबर के साथ गठबंधन बनाने पर सहमति व्यक्त की, जिससे अर्डर्न को अगला प्रधानमंत्री बनाया गया। इस गठबंधन को ग्रीन पार्टी से विश्वास और आपूर्ति प्राप्त होगी। अर्डर्न ने पीटर्स को उप प्रधान मंत्री और विदेश मामलों के मंत्री के रूप में नामित किया। उन्होंने अपनी सरकार में न्यूजीलैंड के पहले पांच मंत्री पद भी दिए, जिसमें पीटर और तीन अन्य मंत्री कैबिनेट में सेवारत थे।


title: जैसिंडा अर्डर्न

text: 20 अक्टूबर को, अर्डरन ने पुष्टि की कि वह राष्ट्रीय सुरक्षा और खुफिया , कला, संस्कृति और विरासत के मंत्री विभागों को संभालेंगी, और कमजोर बच्चों को, छाया की स्थिति में दर्शाएगी, जिसे वह विपक्ष के नेता के रूप में रखती थीं। हालांकि, 25 अक्टूबर 2017 तक वल्नरेबल चिल्ड्रेन के मंत्री के रूप में उनकी स्थिति को बाल गरीबी न्यूनीकरण मंत्री की भूमिका से बदल दिया गया था, और न्यूजीलैंड के पहले सांसद ट्रेसी मार्टिन ने बच्चों के लिए मंत्री की भूमिका निभाई। उन्हें 26 अक्टूबर को गवर्नर-जनरल डेम पट्सी रेड्डी ने अपने मंत्रिमंडल के साथ आधिकारिक रूप से शपथ दिलाई। पद ग्रहण करने पर, एडरन ने कहा कि उनकी सरकार "केंद्रित, सशक्त और मजबूत" होगी।


title: जैसिंडा अर्डर्न

text: आर्नेर्न जेनी शिपली (1997-1999) और हेलेन क्लार्क (1999-2007) के बाद न्यूजीलैंड की तीसरी महिला प्रधान मंत्री हैं। वह महिला विश्व नेताओं की परिषद की सदस्य हैं। 37 वर्ष की आयु में प्रवेश करने वाले, एडरन एडवर्ड स्टैफोर्ड के बाद न्यूजीलैंड के सरकार के प्रमुख बनने वाले सबसे कम उम्र के नेता हैं।


title: जैसिंडा अर्डर्न

text: 5 नवंबर 2017 को, एडरन ने अपनी पहली आधिकारिक विदेश यात्रा ऑस्ट्रेलिया में की, जहाँ वह पहली बार ऑस्ट्रेलियाई प्रधानमंत्री मैल्कम टर्नबुल से मिलीं। ऑस्ट्रेलिया के देश में रहने वाले न्यूजीलैंड के उपचार के कारण पूर्ववर्ती महीनों में दोनों देशों के बीच संबंध तनावपूर्ण हो गए थे, और पद ग्रहण करने से कुछ समय पहले, अर्डर्न ने इस स्थिति को सुधारने, और बेहतर कामकाजी संबंध विकसित करने की आवश्यकता के बारे में बताया था। ऑस्ट्रेलियाई सरकार। टर्नबुल ने बैठक का वर्णन सौहार्दपूर्ण तरीके से किया: “हम एक दूसरे पर भरोसा करते हैं। । । तथ्य यह है कि हम विभिन्न राजनीतिक परंपराओं से अप्रासंगिक हैं। " एडरन ने 9 नवंबर को एपीईसी शिखर सम्मेलन की अपनी पहली यात्रा के लिए वियतनाम की उड़ान भरी।


title: जैसिंडा अर्डर्न

text: 19 जनवरी 2018 को, एडरन ने घोषणा की कि वह गर्भवती थी और विंस्टन पीटर्स जन्म के छह सप्ताह बाद तक अभिनय प्रधान मंत्री की भूमिका निभाएंगी। बेटी के जन्म के बाद, उन्होंने 21 जून से 2 अगस्त 2018 तक अपनी प्रसूति छुट्टी ली।


title: जैसिंडा अर्डर्न

text: 2 फरवरी को, अर्डर्न ने वार्षिक वतांगी दिवस स्मरणोत्सव के लिए वेटांगी की यात्रा की; वह पांच दिनों तक वेटांगी में रही, एक अभूतपूर्व लंबाई। अर्डर्न शीर्ष मर्इ से बोलने वाली पहली महिला प्रधान मंत्री बनीं । उनकी यात्रा काफी हद तक माओरी नेताओं द्वारा अच्छी तरह से प्राप्त की गई थी, टिप्पणीकारों के साथ उनके कई पूर्ववर्तियों द्वारा प्राप्त तीखी प्रतिक्रियाओं के साथ एक तीव्र विपरीत नहीं थी।


title: जैसिंडा अर्डर्न

text: 20 अप्रैल को, एडरन ने लंदन में राष्ट्रमंडल शासनाध्यक्षों की बैठक 2018 में भाग लिया, जहां उन्हें विश्व नेताओं के राज्य भोज में राष्ट्रमंडल में एक टोस्ट देने के लिए चुना गया था। रानी के साथ उनके पहले निजी दर्शक भी थे।


title: जैसिंडा अर्डर्न

text: 5 सितंबर 2018 को, अर्डर्न ने नौरु की यात्रा की, जहां उन्होंने प्रशांत द्वीप समूह में भाग लिया। मीडिया और राजनीतिक विरोधियों ने उनके बाकी दल से अलग यात्रा करने के उनके फैसले की आलोचना की ताकि वह अपनी बेटी के साथ अधिक समय बिता सकें। आलोचकों ने आरोप लगाया कि अतिरिक्त उड़ान से NZ $ 100,000 तक करदाताओं का खर्च होगा। अर्डरन ने पहले सुझाव दिया था कि वह परंपरा का हवाला देते हुए फोरम में शामिल न हों; वह 1971 के बाद से पहले ऐसे प्रधानमंत्री होंगे जो एक चुनावी चक्र के बाहर फोरम में शामिल नहीं हुए थे। बाद में उन्हें नाउरू में शरणार्थियों से नहीं मिलने के लिए आलोचना की गई।


title: जैसिंडा अर्डर्न

text: 24 सितंबर को, अर्डरन संयुक्त राष्ट्र महासभा में अपने शिशु के साथ उपस्थित होने वाली सरकार की पहली महिला प्रमुख बनीं। 27 सितंबर को महासभा को उनके संबोधन ने संयुक्त राष्ट्र की बहुपक्षीयता के लिए प्रशंसा की, दुनिया के युवाओं के लिए समर्थन व्यक्त किया, और जलवायु परिवर्तन के प्रभाव और कारणों पर तत्काल ध्यान देने का आह्वान किया, महिलाओं की समानता के लिए, और दया के आधार के रूप में कार्रवाई के लिए।


title: जैसिंडा अर्डर्न

text: 15 मार्च 2019 को क्राइस्टचर्च में दो मस्जिदों में कम से कम 50 लोगों की गोली मारकर हत्या कर दी गई । टेलीविज़न पर प्रसारित एक बयान में, अर्डर्न ने शोक व्यक्त किया और कहा कि आतंकवादी हमलों को "चरमपंथी विचारों" के साथ संदिग्धों द्वारा अंजाम दिया गया था, जिनकी न्यूजीलैंड में या दुनिया में कहीं भी कोई जगह नहीं है।


title: जैसिंडा अर्डर्न

text: अर्डर्न का मानना है कि माओरी निर्वाचकों के प्रतिधारण या उन्मूलन का निर्णय माओरी द्वारा किया जाना चाहिए, उन्होंने कहा, माओरी ने उन सीटों पर जाने की आवश्यकता नहीं जताई है, इसलिए हम सवाल क्यों पूछेंगे?" वह स्कूलों में माओरी भाषा के अनिवार्य शिक्षण का समर्थन करती है।


title: जैसिंडा अर्डर्न

text: सामाजिक मुद्दों पर, अर्डर्न ने समान-लिंग विवाह पक्ष में मतदान किया और माना कि गर्भपात को अपराध अधिनियम से हटा दिया जाना चाहिए। वह उन लोगों का अपराधीकरण करने के विरोध में है जो भांग का उपयोग करते हैं और प्रधान मंत्री के रूप में अपने पहले कार्यकाल में भांग को वैध बनाने या न करने के लिए जनमत संग्रह कराने का संकल्प लिया है। 2018 में, वह एक समलैंगिक गौरव परेड में मार्च करने वाले न्यूजीलैंड की पहली प्रधानमंत्री ब।


title: जैसिंडा अर्डर्न

text: न्यूजीलैंड की परमाणु-मुक्त नीति का उल्लेख करते हुए, उन्होंने जलवायु परिवर्तन पर कार्रवाई को "मेरी पीढ़ी के परमाणु-मुक्त क्षण" के रूप में वर्णित किया।


title: जैसिंडा अर्डर्न

text: मॉर्टन के रूप में, चर्च ऑफ जीसस क्राइस्ट ऑफ लैटर-डे सेंट्स के एक सदस्य के रूप में, एडरन ने 2005 में चर्च छोड़ दिया क्योंकि, उन्होंने कहा, यह उनके व्यक्तिगत विचारों के साथ संघर्ष करता है; विशेष रूप से समलैंगिक अधिकारों के लिए उसका समर्थन। जनवरी 2017 में, आर्डरन ने "अज्ञेयवादी" के रूप में पहचान की।


title: जैसिंडा अर्डर्न

text: अर्डर्न के साथी टेलीविजन प्रस्तोता क्लार्क गेफोर्ड हैं । दंपति पहली बार 2012 में मिले थे, जब उन्हें म्यूचुअल फ्रेंड्स कॉलिन मथुरा-जेफ्री द्वारा पेश किया गया था, जो कि न्यूजीलैंड के एक टीवी होस्ट और मॉडल थे, लेकिन उन्होंने तब तक एक साथ समय नहीं बिताया जब तक कि गेफोर्ड ने एक विवादास्पद सरकारी संचार सुरक्षा ब्यूरो बिल के बारे में एडरन से संपर्क नहीं किया।


title: जैसिंडा अर्डर्न

text: 19 जनवरी 2018 को, एडरन ने खुलासा किया कि वह जून में अपने पहले बच्चे की उम्मीद कर रही थी, जिससे वह न्यूज़ीलैंड की पहली प्रधानमंत्री बन गई, जबकि वह ऑफिस में गर्भवती थी। अडरन को 21 जून 2018 को ऑकलैंड सिटी अस्पताल में भर्ती कराया गया था, और उस दिन 4:45 बजे (04:45 UTC) को एक लड़की को जन्म दिया, सरकार का केवल दूसरा निर्वाचित प्रमुख बन गई कार्यालय में जन्म (1990 में बेनजीर भुट्टो के बाद)। 24 जून को, अर्डर्न ने अपनी बेटी के दिए गए नामों को नेव ते अरोहा के रूप में प्रकट किया।


title: जोहिला नदी

text: जोहिला नदी मध्य प्रदेश के अनूपपुर जिले के अमरकंटक की पहाडियों से निकलती है | इसका वास्तविक उद्गम स्थल अमरकंटक से १० किलो मीटर दूर ज्वालेश्वर में है |


title: जोहिला नदी

text: यह नदी ज्वालेश्वर की पहाडियों से निकलकर राजेन्द्रग्राम के होते हुए उमरिया जिले के केल्हारी गाव में सोन नदी में मिल जाती है| जोहिला पुष्पराजगढ़ के ओर से छोर तक अमरकंटक के जालेश्वर भुंडाकोना से लेकर उमरिया जिले की ओर बहती है। अमरकंटक में उत्तर पूर्व में स्थित भुंडाकोना पहाड़ से जोहिला उत्तर की ओर नीचे उतरती है, जहां पोडकी गांव के पास उसे रोक कर जोहिला जलाशय बनाया गया है जिससे पोंडी गांव में स्थित शासकीय कृषि फार्म में सिंचाई की जाती है। कृषि फार्म पोंड़ी के आगे जोहिला ताली व डोनिया गांव से बहते हुए राजेन्द्रग्राम पहुंचती है इसकी कुल लम्बाई १७० किलो मीटर है | जोहिला नदी में उमरिया जिले की मंगठार में विशाल जोहिला बांध बनाकर संजय गांधी सुपर थर्मल पावर बिरसिंहपुर की स्थापना की गई है |संजय गांधी थर्मल पावर प्लांट की 1,340.00 मेगावाट की स्थापित क्षमता है।[1] इस बिजली घर की पहली इकाई को मार्च 1993 में चालू किया गया था। संयंत्र के लिए पानी पास के जोहिला बांध जो जोहिला नदी पर निर्मित तथा 1810 हेक्टेयर में फैला हुआ है से लिया जाता है। संयंत्र के लिए कोयले की साउथ इस्टर्न कोलफील्ड्स लिमिटेड की खानों से रेल द्वारा आपूर्ति की जाती है।


title: प्रशीतक

text: उस पदार्थ को प्रशीतक (refrigerant) कहते हैं जो ऊष्मा पम्प तथा प्रशीतन चक्र में प्रयुक्त होता है। प्रशीतक प्रायः तरल (द्रव या गैस) होता है। अधिकांश ऊष्मा चक्रों में प्रशीतक की भौतिक अवस्था बदली जाती है (द्रव से गैस तथा पुनः गैस से द्रव)। इस कार्य के लिये बहुत से पदार्थ उपयोग में लाये जाते रहे हैंम। २०वीं शताब्दी में फ्लोरोकार्बन (मुख्यतः क्लोरोफ्लोरोकार्बन) इस काम के लिये बहुत उपयोग में लाये गये। किन्तु अब इनका उपयोग क्रमशः कम किया जा रहा है क्योंकि इनके कारण ओजोन परत को नुकसान पहुँचता है। आम उपयोग के अन्य प्रशीतक ये हैं- अमोनिया, सल्फर डाई आक्साइड, तथा प्रोपेन आदि अहैलोजनीकृत हाइड्रोकार्बन।


title: बहनोई

text: स्वयं से छोटी बहन के पति को बहनोई कहा जाता है। स्वयं से उम्र में बड़ी बहन के पति को संबोधन में बहनोई को जीजा बोला जाता है। भारतीय समाज में बहनोई एक बहुत सम्मानजनक स्थिति रखता है।


title: सप्त सागर

text: विष्णु पुराण के अनुसार यह पृथ्वी सात द्वीपों में बंटी हुई है। ये सातों द्वीप चारों ओर से क्रमशः खारे पानी, इक्षुरस, मदिरा, घृत, दधि, दुग्ध और मीठे जल के सात समुद्रों से घिरे हैं। ये सभी द्वीप एक के बाद एक दूसरे को घेरे हुए बने हैं और इन्हें घेरे हुए सातों समुद्र हैं। जम्बुद्वीप इन सब के मध्य में स्थित है।


title: दलमा अभयारण्य

text: दलमा अभयारण्य झारखंड के जमशेदपुर, राँची और पश्चिम बंगाल के पुरुलिया के बीच बसा पूर्वी भारत का एक प्रमुख वन्य जीव अभयारण्य है। इस अभयारण्य को खास तौर पर हाथियों के संरक्षण के लिये चुना गया है।


title: ज़ारा

text: ज़ारा गैलिशिया में आर्टीक्सो (ला कोरूनिया प्रान्त) में स्थित एक स्पेनिश परिधान रिटेलर है। कंपनी तेज फैशन में माहिर है, और उत्पादों में कपड़े, सामान, जूते, स्विमवियर, सौंदर्य और इत्र शामिल हैं। यह Inditex समूह की सबसे बड़ी कंपनी है, जो दुनिया का सबसे बड़ा परिधान खुदरा विक्रेता है। 2017 तक ज़ारा एक वर्ष में 20 कपड़ों के संग्रह का प्रबंधन करती है।


title: ज़ारा

text: Amancio Ortega ने 1975 में केंद्रीय A Coruña, Galicia, स्पेन में पहला ज़ारा स्टोर खोला। ओर्टेगा ने शुरुआत में क्लासिक फिल्म "ज़ोरबा द ग्रीक के" बाद स्टोर का नाम "ज़ोरबा" रखा, लेकिन यह जानने के बाद कि दो ब्लॉक दूर एक ही नाम के साथ एक बार था, उन्होंने "ज़ारा" के लिए साइन किए गए अक्षरों को फिर से व्यवस्थित किया। यह माना जाता है कि अतिरिक्त "ए" अक्षरों का एक अतिरिक्त सेट है जो कंपनी के लिए बनाया गया था। पहले स्टोर में लोकप्रिय, उच्च अंत वाले कपड़ों के फैशन के कम कीमत वाले लुकलाइक उत्पाद थे। ओर्टेगा ने पूरे स्पेन में अतिरिक्त स्टोर खोले। 1980 के दशक के दौरान, ओर्टेगा ने लीड समय को कम करने के लिए डिजाइन, निर्माण और वितरण की प्रक्रिया को बदल दिया और नए रुझानों पर त्वरित तरीके से प्रतिक्रिया की, जिसे उन्होंने "तत्काल फैशन" कहा। सुधार में सूचना प्रौद्योगिकी का उपयोग और व्यक्तियों के बजाय डिजाइनरों के समूहों का उपयोग करना शामिल था।


title: ज़ारा

text: 1988 में, कंपनी ने पोर्टो, पुर्तगाल के माध्यम से अपना अंतर्राष्ट्रीय विस्तार शुरू किया। 1989 में, इसने संयुक्त राज्य अमेरिका और फिर 1990 में फ्रांस में प्रवेश किया। 1990 के दशक के दौरान, ज़ारा का विस्तार मैक्सिको (1992), ग्रीस, बेल्जियम और स्वीडन (1993) तक हुआ। 2000 के दशक की शुरुआत में, ज़ारा ने अपना पहला स्टोर जापान और सिंगापुर (2002), रूस और मलेशिया (2003), चीन, मोरक्को, एस्टोनिया, हंगरी में खोला। और रोमानिया (२००४), फिलीपींस, कोस्टा रिका और इंडोनेशिया (२००५), दक्षिण कोरिया (२०० 2008), भारत (२०१०), ताइवान और दक्षिण अफ्रीका और ऑस्ट्रेलिया (2011)।


title: नर्मद

text: नर्मदाशंकर लालशंकर दवे (गुजराती : નર્મદાશંકર લાલશંકર દવે) (24 अगस्त 1833 – 26 फ़रवरी 1886), गुजराती के कवि विद्वान एवं महान वक्ता थे। वे नर्मद के नाम से प्रसिद्ध हैं। उन्होने ही १८८० के दशक में सबसे पहले हिन्दी को भारत की राष्ट्रभाषा बनाने का विचार रखा था।


title: नर्मद

text: गुजराती साहित्य के आधुनिक युग का समारंभ कवि नर्मदाशंकर 'नर्मद' (१८३३-१८८६ ई.) से होता है। वे युगप्रवर्त्तक साहित्यकार थे। जिस प्रकार हिंदी साहित्य में आधुनिक काल के आरंभिक अंश को 'भारतेंदु युग'की संज्ञा दी जाती है, उसी प्रकार गुजराती में नवीन चेतना के प्रथम कालखंड को 'नर्मद युग' कहा जाता है। हरिश्चंद्र की तरह ही उनकी प्रतिभा भी सर्वतोमुखी थी। उन्होंने गुजराती साहित्य को गद्य, पद्य सभी दिशाओं में समृद्धि प्रदान की, किंतु काव्य के क्षेत्र में उनका स्थान विशेष है। लगभग सभी प्रचलित विषयों पर उन्होंने काव्यरचना की। महाकाव्य और महाछंदों के स्वप्नदर्शी कवि नर्मद का व्यक्तित्व गुजराती साहित्य में अद्वितीय है। गुजराती के प्रख्यात साहित्यकार मुंशी ने उन्हें 'अर्वाचीनों में आद्य' कहा है।


title: नर्मद

text: नर्मद का जन्म और प्राथमिक शिक्षण सूरत में हुआ। पिता लालशंकर नागर ब्राह्मण थे और मुंबई में मसिजीवी होकर निवास करते थे। फलत: उनका माध्यमिक शिक्षण वहीं के एल्फिंस्टन इन्स्टिट्यूट में संपन्न हुआ। कुछ समय उसी संस्था के कालेज में अध्ययन करने के उपरांत विवाहित होकर पुन: सूरत चले गए जहाँ पंद्रह रुपए मासिक की 'म्हेताजीगीरी' करने लगे। पत्नी के देहावसान के बाद फिर मुंबई आए और अपूर्ण शिक्षा को पूर्ण कर पहले शिक्षक बने, फिर साहित्य और पत्रकारिता की दिशा में प्रवृत्त हो गए। अपने साहस और स्वदेशप्रेम से युक्त ओजस्वी भाषणों से उन्होंने पर्याप्त जाग्रति उत्पन्न की। 'बुद्धिवर्धक सभा' की स्थापना करके जागरूक योद्धा की तरह देश में व्याप्त आलस्य, संदेह और रूढ़ियों के उच्छेदन में संलग्न हो गए। स्वयं दो-दो विधवाओं को साहचर्य प्रदान करके सामाजिक मान्यताओं का खंडन किया। 'डांडियों' नामक पाक्षिक पत्र निकालकर क्रांति की विचारधारा को जनता में प्रसारित किया।


title: नर्मद

text: २४ वर्ष तक लगातार उन्होंने 'मसिजीवी' होकर लेखनी द्वारा 'असिधाराव्रत' का एकनिष्ठता के साथ निर्वाह किया। इस काल में उन्हें कभी-कभी विषम आर्थिक संघर्ष करना पड़ा किंतु साहित्यसाधन से वे उदासीन नहीं हुए। उनके मन में धारणा थी कि गुजराती भाषा में महाकाव्य की रचना की जाए। इस उद्देश्य की पूर्ति के लिए उन्होंने 'वीरसिंह' तथा 'रुदनरसिक' नामक महाकाव्य लिखे पर वे अपूर्ण ही रह गए। उन्होंने 'वीरवृत्त' का सफल प्रयोग किया। पिंगल की दिशा में भी उनका कार्य प्रशंसनीय है। 'जोस्सो' से युक्त उनकी कविता कहीं कहीं कृत्रिम और अगंभीर भी लगती है पर उनमें आवेश का बोध सर्वत्र मिलता है। बलराम जैसे मनीषी विवेचकों के मत से उनकी कविता काव्यगुणों में भले ही उत्कृष्ट सिद्ध न हो पर उनके युगनिर्माता व्यक्तित्व को वह पूरी तरह अभिव्यक्त करती है, इसमें संदेह नहीं। 'जय जय गरबी गुजरात', 'सूरत सेनानी मूरत', 'नव करशो कोई शोक', 'सहु चलो जीतवा जंग', 'रण तो धीरानुं धीरानुं' तथा 'दासपणुं क्यां सुधी' इत्यादि काव्यरचनाएँ इसी प्रकार की हैं और उनसे नर्मद के शूर स्वभाव का पूरा परिचय मिलता है। १५०० पंक्तियों का काव्य हिंदूओनी पड़ती उनकी कवित्वशक्ति का स्मरणीय उदाहरण है। उसमें उद्बोधन का स्वर सबसे प्रबल है और वह उनकी प्रतिनिधि काव्यकृति कही जा सकती है।


title: नर्मद

text: गद्य की दिशा में उन्होंने जो पथ प्रदर्शित किया उसी का अनुसरण दयाराम आदि परवर्ती साहित्यकारों ने किया। उनसे पूर्व बहीखाते से ऊपर के स्तर का गद्य गुजराती साहित्य में अनुपलब्ध था। नर्मद ने गद्य को अंगरेजी से प्रेरणा ग्रहण करते हुए सुस्थिर रूप दिया तथा उसमें निबंध, जीवनचरित्र, नाटक, इतिहास, विवेचन, संशोधन, संपादन, पत्रलेखन आदि सभी कार्य संपन्न किए। वे गुजराती के सर्वप्रथम निबंधकार हैं। उनपर अंग्रेजी निबंधकारों का प्रभाव स्पष्ट है। पत्रकार होने के नाते निबंध उनकी अभिव्यक्ति का मुख्य वाहन बना। 'नर्मगद्य' तथा 'धर्मविचार' नामक दो संग्रहग्रंथों में उनके भिन्न-भिन्न प्रकार के निबंध संगृहीत हैं। 'मारी हकीकत' लिखकर उन्होंने गुजराती में आत्मचरित लिखने का शुभारंभ किया। उनकी यह कृति गांधी जी की आत्मकथा के लिए भी एक आदर्श नहीं, ऐसा कुछ लोगों का विचार है। यह यद्यपि क्रमबद्ध न होकर टिप्पणी रूप में लिखी गई है तथापि नर्मद की सत्यनिष्ठा इससे प्रकट हो जाती है। 'राज्यरंग' नामक कृति में उन्होंने इतिहास का आलेखन किया है। इस कृति से उनकी सांस्कृतिक दृष्टि का भी परिचय मिलता है। कोशसाहित्य निर्माण का कार्य भी उन्होंने किया। 'नर्मकोष' और 'नर्मकथाकोष' उनके साहित्यिक अध्यवसाय का प्रमाण है।


title: कार्योत्तर विधि

text: कार्योत्तर विधि (ex post facto law) उस प्रकार की विधि को कहते हैं जो किसी आपराधिक कार्य के होने के बाद उस कार्य के विधिक परिणाम को बदल दे। दण्ड विधि के सन्दर्भ में बात करें तो कोई कार्योत्तर विधि उस कार्य को दण्डनीय बना सकती है जो कार्य उस समय (कानून के लागू होने के पहले) वैध (आपराधिक नहीं) था। कार्योत्तर विधि किसी अपराध के लिए निर्धारित दण्ड को कम या अधिक कर सकती है। इसी प्रकार, कार्योत्तर विधि साक्ष्य के नियमों को भी बदल सकती है ताकि अपराधों में दण्द मिलना अधिक सम्भावित हो जाय। इसके विपरीत कार्योत्तर विधि का एक प्रकार सर्वक्षमा विधि (अमनेस्टी लॉ) है जो कुछ कृत्यों को वैध या अनपराधिक घोषित कर देती है।


title: भानु प्रताप सिंह

text: भानु प्रताप सिंह,भारत के उत्तर प्रदेश की तीसरी विधानसभा सभा में विधायक रहे। 1962 उत्तर प्रदेश विधान सभा चुनाव में इन्होंने उत्तर प्रदेश के बस्‍ती जिले(वर्तमान में सिद्धार्थनगर) के 178 - डोमरियागंज (उत्‍तर) विधान सभा निर्वाचन क्षेत्र से स्‍वतंत्र पार्टी की ओर से चुनाव में भाग लिया। <ref>उत्तर प्रदेश विधान सभा</r।तदोपंरत उन्हें जनता दल की सरकार द्वारा राज्यसभा भी भेजा गया।वो सरकार में कैबिनेट मंत्री (कृषि,खाद्य एवं सिंचाई मंत्रालय) भी रहे।कुछ समय उपरांत उन्हें कर्नाटक राज्य का प्रथम व्यक्ति अर्थात राज्यपाल भी नियुक्त किया गया।अपने क्षेत्र में ये "भानु बाबू" नाम से प्रचलित है


title: निघंटु

text: निघंटु शब्द का अर्थ नामसंग्रह है। 'नि' उपसर्गक 'घटि' धातु से 'मृगव्यादयश्च' उणा. १.३८ सूत्र से कु प्रत्यय करने पर निघंटु शब्द व्युत्पन्न होता है।


title: निघंटु

text: संस्कृत का प्राचीन शब्दकोश है। इसमें वैदिक साहित्य में प्राप्त शब्दों का अपूर्व संग्रह है। वैदिक संहिताओं में से चुनकर यहाँ पर शब्द एकत्र किए गए हैं। यह संभवत: संसार के कोश साहित्य की सर्वप्रथम रचना है। वैदिक साहित्य के विशिष्ट शब्दों का संग्रह बहुत ही सुव्यवस्थित रूप से इसमें किया गया है।


title: निघंटु

text: प्राचीन काल में संभवत: इस निघंटु की तरह के कुछ अन्य निघंटु भी रहे होंगे, किंतु अभी तक उनके अस्तित्व का कुछ प्रमाण उपलब्ध नहीं हो पाया है। इस निर्घटु के रचयिता के विषय में यद्यपि विद्वानों के अनेक पूर्व पक्ष हैं तथापि विशिष्ट एवं प्राचीन विद्वानों के द्वारा यह प्रमाणित हो चुका है कि इसके रचयिता यास्क हैं। इसका प्रारंभ "गो" शब्द से होता है और समाप्ति "देवपत्नी" शब्द से देखी जाती है।


title: निघंटु

text: निघंटु के पाँच अध्याय हैं। प्रारंभ के तीन अध्यायों में "नैघंटुक" शब्दों का संग्रह है। चतुर्थ अध्याय में "नैगम" शब्द और पंचम अध्याय में "दैवत" शब्द एकत्र किए गए हैं। प्रत्येक अध्याय में विभागद्योतक खंड हैं। पहले तीन अध्यायों में सजातीय शब्दों का चयन किया गया है। यह नियम चतुर्थ और पंचम अध्यायों में नहीं है।


title: निघंटु

text: उपर्युक्त अध्यायों में पर्यायवाचक शब्दों का संग्रह किया है। यहाँ नैघंटुक कांड समाप्त होता है। इस अध्याय में पदसंख्या 410 है। पूरे नैघंटुक कांड के पदों की संख्या 1340 है।


title: निघंटु

text: चतुर्थ अध्याय को 'नैगम कांड' कहा है। इस अध्याय में एक शब्द अनेकार्थ वाचक है। 16 ज्वल् धातु के 11 और 17 ज्वलन के 11 नाम कहे है। इस अध्याय में पदसंख्या 414 है।


title: निघंटु

text: पंचम अध्याय में मुख्य रूप से देवताओं का वर्णन है। इसे दैवतकांड कहते हैं। इसमें छह खंड हैं। इन खंडों में क्रमश: 3, 13, 36, 32 और 31 पद हैं। ये सभी पद देवतावाचक हैं। इस अध्याय की पदसंख्या 151 है।


title: निघंटु

text: पाँचों अध्यायों के पदों की संख्या का योग 1770 होता है। प्रत्येक अध्याय के अंत में खडों के प्रारंभिक शब्दों का संकलन किया है। इस निघंटु पर यास्क रचित निर्वचन है, जिसका नाम निरुक्त है।


title: दोहावली

text: दोहावली तुलसीदास द्वारा रचित दोहों का एक संग्रह ग्रंथ है। दोहावली में 573 दोहे संकलित हैं। इनमें से रामचरित मानस के ८५ दोहे और रामाज्ञा प्रश्न के ३५ दोहे मिलते हैं।


title: सारकॉइडोसिस

text: सारकॉइडोसिस (सार्क = मांस, -आइड = जैसी, -osis = एक प्रक्रिया), जो सारकॉइड या बेसनियर-बेक रोग भी कहलाता है, एक बहुप्रणाली कणिकागुल्मीय प्रदाहक बीमारी है, जिसकी विशेषता है ग़ैर थक्केदार प्रोटीन कणिकागुल्म (छोटे प्रदाहक गांठ). बीमारी के कारण अब भी अज्ञात है। कणिकागुल्म अक्सर फेफड़ों या लसिका पर्वों में प्रकट होते हैं, लेकिन असल में कोई भी अंग प्रभावित हो सकता है। आम तौर पर लक्षण धीरे धीरे प्रकट होते हैं, पर कभी-कभी अचानक भी दिखाई दे सकते हैं। नैदानिक प्रक्रिया सामान्यतः भिन्न होती है और अलाक्षणिक रोग से लेकर कमज़ोरी लाने वाले जीर्ण रोग के बीच होती है, जो मृत्यु में भी परिणत हो सकती है।


title: सारकॉइडोसिस

text: सारकॉइडोसिस सबसे अधिक दोनों लिंगों के युवा वयस्कों को प्रभावित करता है, हालांकि अध्ययनों से महिलाओं में अधिक मामलों की सूचना मिली है। इसका प्रभाव 40 वर्ष से कम उम्र के युवाओं में अधिक देखा गया है और 20 से 29 वर्ष के आयु-वर्ग में यह चरम स्थिति में पहुंचती है; दूसरी चरम सीमा 50 से ऊपर उम्र वाली महिलाओं में देखा गया है।


title: सारकॉइडोसिस

text: सारकॉइडोसिस 16.5/100,000 पुरुष और 19/100,000 महिलाओं के औसत आंकड़ों सहित, दुनिया भर में सभी जातियों में होता है। यह रोग उत्तरी यूरोपीय देशों में ज़्यादा प्रचलित है और सर्वोच्च 60/100,000 वार्षिक आंकड़े, स्वीडन और आइसलैंड में पाए जाते हैं। संयुक्त राज्य अमेरिका में, कॉकेशियन की तुलना में सारकॉइडोसिस अफ्रीकी मूल के लोगों में सर्व सामान्य है, जहां क्रमशः वार्षिक तौर पर 10.9/100,000 और 35.5/100,000 घटनाएं रिपोर्ट हुई हैं। सारकॉइडोसिस दक्षिण अमेरिका, स्पेन, भारत, कनाडा और फिलीपीन्स में बहुत कम रिपोर्ट हुई हैं।


title: सारकॉइडोसिस

text: दुनिया भर में रोग के प्रभाव में भिन्नता का श्रेय कम से कम आंशिक रूप से विश्व के कुछ क्षेत्रों में स्क्रीनिंग प्रोग्रामों की कमी और तपेदिक, जैसे अन्य कणिकागुल्मिय रोगों की निष्प्रभ करने वाली उपस्थिति को दिया जा सकता है, जिनकी वजह से प्रचलित सारकॉइडोसिस के निदान में हस्तक्षेप पहुंच सकता है।


title: सारकॉइडोसिस

text: अलग जातीयता वाले लोगों के बीच भी रोग की तीव्रता में अंतर हो सकता है। कई अध्ययन यह सुझाव देते हैं कि कॉकेशियन की तुलना में अफ्रीकी मूल के लोगों में रोग की उपस्थिति अधिक हो सकती है, जिनमें अलाक्षणिक रोगों की अधिक संभावना है।


title: सारकॉइडोसिस

text: रोग का आविर्भाव जाति और लिंग के अनुसार थोड़ा अलग प्रतीत होता है। पर्विल अरुणिका महिलाओं की तुलना में पुरुषों में ज़्यादा और अन्य जातियों की तुलना में कॉकेशियन में आम है। अन्य जातियों की तुलना में जापानी रोगियों में, नेत्र और हृदय संबंधी रोग का उलझाव अधिक आम है।


title: सारकॉइडोसिस

text: सारकॉइडोसिस एक दैहिक रोग है जो किसी भी अंग को प्रभावित कर सकता है। आम लक्षण अस्पष्ट होते हैं, जैसे निद्रा से भी थकान अपरिवर्तित, ऊर्जा की कमी, वज़न घटना, दर्द और पीड़ा, गठिया, सूखी आंखें, घुटनों में सूजन, अस्पष्ट दृष्टि, सांस फूलना, सूखी खांसी या त्वचा घाव. सारकॉइडोसिस और कैंसर एक दूसरे की नकल कर सकते हैं, जिससे उनकी पहचान मुश्किल हो जाती है। त्वचीय लक्षण भिन्न होते हैं और त्वचा में दानों और गांठ से लेकर पर्विल अरुणिका से त्वचाक्षय शीतदंश तक हो सकता है। यह अक्सर अलाक्षणिक होता है।


title: सारकॉइडोसिस

text: पर्विल अरुणिका, द्विपार्श्विक विदर लसीकापर्व विकृति और संधिशूल के संयोजन को "लफ़ग्रेन सिंड्रोम" कहा जाता है। इस सिंड्रोम का अपेक्षाकृत अच्छा पूर्वानुमान लगाया जा सकता है।


title: सारकॉइडोसिस

text: गुर्दे, यकृत (प्रतिहारी उच्च रक्तचाप सहित), हृदय या मस्तिष्क के आवेष्टन से अतिरिक्त लक्षण और परिवर्तित प्रकार्य हो सकते हैं। मस्तिष्क या तंत्रिकाओं को प्रभावित करने वाला सारकॉइडोसिस, तंत्रिकासारकॉइडोसिस के रूप में जाना जाता है।


title: सारकॉइडोसिस

text: हालांकि सारकॉइडोसिस वाले मरीज़ों में कार्डियक आवेष्टन 20% से 30% तक मौजूद रहता है, पर केवल दैहिक सारकॉइडोसिस वाले लगभग 5% रोगी लाक्षणिक होते हैं।


title: सारकॉइडोसिस

text: कार्डियक सारकॉइडोसिस की प्रस्तुति अलाक्षणिक संवहन असामान्यताओं से घातक निलयी अतालता तक विस्तृत हो सकती है। अचानक होने वाली कार्डियक मृत्यु का दुर्लभ कारण हृदपेशीय सारकॉइडोसिस हो सकता है।


title: सारकॉइडोसिस

text: नेत्र के आविर्भावों में शामिल हैं, असितपटलशोथ, असितपटल कर्णपूर्व ग्रंथिशोथ और नेत्रपटलीय सूजन, जो दृश्य तीक्ष्णता की कमी या अंधेपन में परिणत हो सकता है।


title: सारकॉइडोसिस

text: पूर्ववर्ती असितपटलशोथ और कर्णपूर्व ग्रंथिशोथ, VII करोटि-तंत्रिका पक्षाघात और बुखार के संयोजन को असितपटल कर्णपूर्व ग्रंथिशोथ कहा जाता है और यह "हीरफ़ोर्ड्ट-वाल्डनस्ट्रॉम सिंड्रोम" से जुड़ा हुआ है। ()


title: सारकॉइडोसिस

text: सारकॉइडोसिस का निदान अक्सर अपवर्जन की बात है। फुफ्फुसीय लक्षणों को दर्शाने वाले मामले में सारकॉइडोसिस को वर्जित करने के लिए सीने का एक्स-रे, सीने का CT स्कैन, PET स्कैन, CT-निर्देशित बॉयोप्सी, मेडियास्टिनोस्कोपी, खुला फेफड़ा बॉयोप्सी, बॉयोप्सी के साथ ब्रॉन्कोस्कोपी, एन्डोब्रॉन्कियल अल्ट्रासाउंड तथा मेडियास्टिनल लसीका नोड का FNA सहित एन्डोस्कोपिक अल्ट्रासाउंड. लसीका नोड की बॉयोप्सी के ऊतक को कैंसर और सूक्ष्मजीवों और कवक के वर्जन हेतु विशेष अधिरंजकों (एसिड फ़ास्ट बेसिली स्टेन और गोमोरी मीथेनअमाइन सिल्वर स्टेन) को बाहर करने के लिए फ्लो साइटोमीट्री के प्रभाव में डाला जाता है। सारकॉइडोसिस के निदान और देख-रेख के लिए एंजियोटेनसिन-परिवर्तक एंज़ाइम रक्त स्तर का उपयोग किया जाता है।


title: सारकॉइडोसिस

text: संभाव्य आविर्भाव के व्यापक रेंज के कारण निदान की पुष्टि के लिए अन्वेषणों में आरंभिक प्रस्तुति के आधार पर कई अंग और तरीके शामिल हो सकते हैं।


title: सारकॉइडोसिस

text: बहुधा सारकॉइडोसिस फेफड़ों के प्रतिबंधक रोग को प्रस्तुत करता है, जिसके परिणामस्वरूप फेफडों की मात्रा में कमी और नम्यता (फैलाव की क्षमता) में कमी होती है - इसलिए फेफड़े के रोग की गंभीरता के आकलन या उसके अपवर्जन के लिए सीने का एक्स-रे और अन्य तरीकों का इस्तेमाल किया जाता है।


title: सारकॉइडोसिस

text: रोग आम तौर पर फेफड़ों में खींचे जाने वाली हवा की मात्रा को सीमित करता है, लेकिन सामान्य से अधिक निःश्वासी प्रवाह अनुपात उत्पादित करता है। प्राणाधार क्षमता (पूर्ण सांस अंदर, पूर्ण सांस बाहर) कम हो जाती है और अधिकांश यह हवा पहले सेकंड में बाहर उड़ाई जा सकती है। इसका मतलब है FEV /FVC अनुपात में सामान्य लगभग 80% से 90% तक वृद्धि हुई है। निःश्वसित हवा की मात्रा को कम करते हुए, प्रतिरोधी फेफड़े परिवर्तन हो सकता है जब सीने में बढ़े हुए लिम्फ़ नोड्स वायुमार्ग को संपीडित करते हैं या जब आंतरिक सूजन हो या ग्रंथिकाएं वायु-प्रवाह में बाधा डाले.


title: सारकॉइडोसिस

text: अन्य अंगों के आवेष्टन के मूल्यांकन हेतु अन्वेषणों में अक्सर इलेक्ट्रोकार्डियोग्राम, नेत्र रोग विशेषज्ञ द्वारा नेत्र परीक्षा, यकृत कार्य परीक्षण, गुर्दे का कार्य परीक्षण, सीरम कैल्शियम और 24-घंटे मूत्र कैल्शियम शामिल हैं।


title: सारकॉइडोसिस

text: महिला रोगियों में सारकॉइडोसिस महत्वपूर्ण रूप से हाइपोथाइरॉइडिज्म, हाइपरथाइरॉइडिज्म और अन्य थाइरॉइड रोग से जुड़े होते हैं, अतः थाइरॉइड कार्य की बारीक़ी से निगरानी की सिफ़ारिश की जाती है।


title: सारकॉइडोसिस

text: सारकॉइडोसिस का सही कारण ज्ञात नहीं है। वर्तमान प्रचलित परिकल्पना यह है कि आनुवंशिक ग्रहणक्षम व्यक्तियों में सारकॉइडोसिस, पर्यावरणीय, व्यावसायिक, या संक्रामक एजेंट के प्रति अरक्षितता के बाद निरापद प्रतिक्रिया में परिवर्तन के कारण होता है।


title: सारकॉइडोसिस

text: कणिकागुल्मीय सूजन मुख्यतः एककेंद्रक श्वेतकोशिकाओं, बड़ी भक्षक-कोशिकाएँ और सक्रिय T-लिम्फ़ोसाइट के संचय, तथा Th1-ध्रुवीय प्रतिक्रिया (T-सहायक लिम्फ़ोसाइट-1 प्रतिक्रिया) की विशेषता मुख्य प्रदाहक मध्यस्थ, TNF-अल्फ़ा, INF-गामा, IL-2 और IL-12 के वर्धित निर्माण से संलक्षित होता है। सारकॉइडोसिस का प्रदाहक प्रक्रियाओं पर विरोधाभासी असर पड़ता है; यह वर्धित बृहतभक्षककोशिका और CD4 सहायक T-कोशिका सक्रियता से प्रदर्शित होता है जो त्वरित सूजन में परिणत होता है, तथापि, ट्यूबरकुलीन जैसी प्रतिजन चुनौतियों के प्रति प्रतिक्रिया दब जाती हैं। एक साथ अति- और अल्प- गतिविधि की विरोधी हालत निष्क्रियता की दशा सुझाती है। संक्रमण और कैंसर के वर्धित खतरे के लिए निष्क्रियता भी जिम्मेदार हो सकती है। ऐसा लगता है कि सारकॉइड कणिकागुल्म की परिधि में नियामक T-लिम्फ़ोसाइट IL-2 स्राव को देते हैं जिसके बारे में अनुमान है कि प्रतिजन-विशिष्ट स्मृति प्रतिक्रियाओं को रोकते हुए निष्क्रिय दशा पैदा करते हैं।


title: सारकॉइडोसिस

text: हालांकि व्यापक रूप से यह माना जाता है कि TNF-अल्फा कणिकागुल्मों की रचना में महत्वपूर्ण भूमिका निभाता है, पर यह देखा गया कि सारकॉइडोसिस, TNF-अल्फा प्रतिरोधी इटेनरसेप्ट द्वारा उपचार किए जाने पर प्रेरित होता है।


title: सारकॉइडोसिस

text: आनुवंशिक संवेदनशीलता की जांच से कई प्रत्याशी जीन मिले, लेकिन आगे की जांच में केवल कुछ की ही पुष्टि की गई और कोई विश्वसनीय आनुवंशिक मार्कर ज्ञात नहीं हैं। संप्रति सबसे दिलचस्प प्रत्याशी जीन BTNL2 है, कई HLA-DR जोखिम अलील की भी जांच की जा रही है। स्थायी सारकॉइडोसिस में HLA आवृत्ति प्रकार के HLA-B7-DR15 रोग में सहयोग कर रहे हैं या इन दो स्थानीय से एक अन्य जुड़े हैं। अस्थाई रोगों में HLA DR3-DQ2 के साथ मज़बूत आनुवंशिक संबंध है।


title: सारकॉइडोसिस

text: भाई-बहन में इस रोग के विकास का केवल सामान्य तौर पर ज़्यादा (जोखिम अनुपात 5-6) ख़तरा है, जो दर्शाता है कि आनुवांशिक संवेदनशीलता सिर्फ़ छोटी-सी भूमिका निभाती है। वैकल्पिक परिकल्पना कि परिवार के सदस्य पर्यावरणीय रोगजनकों के प्रति समान जोखिम साझा करते हैं, स्पष्ट वंशानुगत कारक को समझाने के लिए काफ़ी युक्तिसंगत है।


title: सारकॉइडोसिस

text: सारकॉइडोसिस के साथ कई संक्रामक एजेंट महत्वपूर्ण तरीक़े से जुड़े प्रतीत होते हैं, लेकिन ज्ञात कोई भी संबंध प्रत्यक्ष कारणात्मक भूमिका का सुझाव देने के प्रति सुस्पष्ट नहीं है।


title: सारकॉइडोसिस

text: प्रोपियोनिबैक्टिरियम मुंहासे लगभग 70% रोगियों के श्वासनली और वायुकोष्ठों के प्रक्षालन में पाए जा सकते हैं और रोग की गतिविधि से जुड़े हैं, तथापि यह नियंत्रकों के 23% में भी पाया गया है।


title: सारकॉइडोसिस

text: हाल ही में सारकॉइडोसिस में माइक्रोबैक्टीरिया की भूमिका की जांच करने वाले एक मेटा-विश्लेषण के दौरान 26.4% मामलों में उनकी उपस्थिति देखी गई, तथापि मेटा-विश्लेषण ने संभाव्य प्रकाशन पूर्वाग्रह का भी पता लगाया, अतः परिणामों की आगे पुष्टि की ज़रूरत है।


title: सारकॉइडोसिस

text: सारकॉइडोसिस अक्सर बहिर्वृक्की (गुर्दे के बाहर) उत्पादन की वृद्धि के साथ विटामिन D उत्पादन में अनियंत्रण का कारक बनता है। विशेष रूप से, कणिकागुल्मों के अंदर बड़ी भक्षक कोशिकाएं विटामिन D को सक्रिय स्वरूप में बदलती है, जिसके परिणामस्वरूप हार्मोन 1,25-डाईहाइड्रॉक्सीविटामिन D के उन्नत स्तर और हाइपरविटामिनोसिस D के लक्षण हो सकते हैं, जिसमें शामिल है थकान, शक्ति या ऊर्जा की कमी, चिड़चिड़ापन, धात्विक स्वाद, अस्थाई स्मृति ह्रास या संज्ञानात्मक समस्याएं. शारीरिक प्रतिपूरक प्रतिक्रियाओं (जैसे, पैराथाइरॉइड हार्मोन स्तरों का दमन) का मतलब है कि रोगी में स्पष्ट अतिकैल्शियमरक्तता विकसित नहीं होती है। यह हालत ईस्ट्रेडियल प्रोलैक्टिन के उच्च स्तरों द्वारा बिगड़ सकती है, जैसे कि गर्भावस्था में, जिससे अतिकैल्शियमेह और/या अनुपूरक अल्पपरावटुता होती है। विटामिन D का उच्च स्तर भी प्रतिरक्षा-प्रणाली अनियंत्रण में उलझ जाता है, जो सारकॉइड स्थिति में बंध जाती है।


title: सारकॉइडोसिस

text: विटामिन D अनियंत्रण के बीच संबंध, प्रतिरक्षा कार्य पर उसका प्रभाव और किस तरह संयुक्त प्रभाव सारकॉइडोसिस का माध्यम बन सकता है, इस पर संप्रति डॉ॰ ट्रेवर मार्शल द्वारा अन्वेषण किया जा रहा है। FDA निरीक्षण के तहत प्रोटोकॉल (मार्शल प्रोटोकॉल) के माध्यम से जिस सिद्धांत पर इस समय डॉ॰ मार्शल शोध कर रहे हैं, उसका दावा है कि L-फार्म या कोशिका दीवार की कमी वाले बैक्टीरिया शरीर को संक्रमित करते हैं और इस विटामिन D अनियंत्रण को प्रभावित करते हुए या बढ़ाते हुए प्रतिरक्षा प्रणाली से बचते हैं, जो बदले में उक्त जीवाणु संक्रमण के प्रति शरीर की प्रतिरक्षा प्रतिक्रिया का दमन करता है। डॉ॰ मार्शल का अनुसंधान बेहद विवादास्पद है और मार्शल प्रोटोकॉल का सुझाव कि लोगों को विटामिन D के सभी स्रोतों से बचना चाहिए, विटामिन D के लाभों से संबंधित विशाल चिकित्सा ज्ञान का खंडन करता है। मार्शल प्रोटोकॉल की प्रभावकारिता के बारे में कोई शोध मेडिकल जर्नल में प्रकाशित नहीं हुआ है। मार्शल, मेडिकल डॉक्टर नहीं हैं, उनकी डॉक्टर की उपाधि इलैक्ट्रिकल इंजीनियरिंग में है।


title: सारकॉइडोसिस

text: सारकॉइडोसिस में अक्सर प्रोलैक्टिन बढ़ता है, 3-32% मामलों में हाइपरलैक्टिनीमिया होता है, महिलाओं में यह अक्सर रजोरोध,अतिस्तन्यस्रवण या ग़ैर प्रसूती संबंधी स्तन के सूजन का कारक बनता है।


title: सारकॉइडोसिस

text: प्रोलैक्टिन का प्रतिरक्षा प्रणाली पर व्यापक विविध प्रभाव भी है और वर्धित प्रौलैक्टिन स्तर रोग संबंधी क्रियाकलाप से जुड़े हैं या कई स्वरोगक्षमता के लक्षणों को उत्तेजित कर सकता है और प्रोलैक्टिन कम करने वाली दवा के साथ उपचार ने कुछ मामलों में प्रभावी परिणाम दर्शाए हैं।


title: सारकॉइडोसिस

text: लेकिन यह अज्ञात है कि यदि यह रिश्ता सारकॉइडोसिस में टिकता है और कुछ अन्य स्वरोगक्षमता बीमारियों की तुलना में, जहां इस तरह का रिश्ता क़ायम हो, सारकॉइडोसिस में लिंग पक्षपात कम स्पष्ट है। गर्भावस्था में, सारकॉइडोसिस के फुफ्फुसीय आविर्भाव में सुधार की सामान्य प्रवृत्ति के साथ, प्रोलैक्टिन और इस्ट्रोजन के प्रभाव कुछ हद तक एक दूसरे के साथ विरोध करते हैं, जबकि त्वचायक्ष्मा, यूवियाशोथ और सन्धिशूल की हालत थोड़ी बहुत बिगड़ सकती है। कुछ मामलों में त्वचायक्ष्मा, यूवियाशोथ और सन्धिशूल वर्धित प्रोलैक्टिन स्तरों के साथ जुड़े होने की सूचना है और ये ब्रोमोक्रिप्टिन उपचार के प्रति प्रतिक्रिया दर्शाते हैं लेकिन अब तक सारकॉइडोसिस के लिए इस पर विशिष्ट जांच नहीं की गई है।


title: सारकॉइडोसिस

text: सारकॉइडोसिस में प्रोलैक्टिन स्तरों में वृद्धि के कारण अनिश्चित रहे हैं। यह देखा गया है कि कुछ स्वरोगक्षमता विकारों में T-लिम्फ़ोसाइट द्वारा प्रोलैक्टिन उत्पादित मात्रा कुछ इतनी उच्च होती है कि वह अधःश्चेतकी डोपमाइनर्जिक प्रणाली द्वारा प्रतिक्रिया को प्रभावित करती है।


title: सारकॉइडोसिस

text: माना जाता है कि पीयूषिकाइतर प्रोलैक्टिन प्रदाहानुकूल कारक के समान साइटोकाइन के रूप में एक भूमिका निभाते हैं। प्रोलैक्टिन रोगप्रतिकारक के संबंध में मानते हैं कि वे अन्य स्वरोगक्षमता वाले विकारों में हाइपरप्रोलैक्टिनीमिया में भूमिका निभाते हैं और सारकॉइडोसिस के रोगियों में अंतःस्रावी विकार स्वरोगक्षमता का उच्च प्रचलन देखा गया है। यह गुर्दे की बीमारी या स्टेरॉयड के साथ इलाज का परिणाम भी हो सकता है। कभी-कभी न्यूरोसारकॉइडोसिस से पीयूषिका ग्रंथि की मंद क्रिया भी हो सकती है, लेकिन इससे हाइपरप्रोलैक्टिनीमिया के होने की सूचना नहीं है।


title: सारकॉइडोसिस

text: महिलाओं में, थायराइड रोग और सारकॉइडोसिस के पर्याप्त संबंध की सूचना दी गई है। पुरुष रोगियों में यह संयोजन कम चिह्नित है परंतु फिर भी महत्वपूर्ण है। महिला रोगियों में हाइपोथायराइडिज़्म, हाइपरथायराइडिज़्म और थायराइड स्वरोगक्षमता का जोखिम काफी ज़्यादा है और लगता है कि इस समुदाय में थायराइड रोग को रोगजनन में स्वरोगक्षमता अत्यधिक महत्वपूर्ण है। दूसरी ओर थायराइड कणिकागुल्मता असामान्य है।


title: सारकॉइडोसिस

text: स्वरोगक्षमता विकारों का संबंध अक्सर देखा गया है। इस संबंध का सटीक रचनातंत्र ज्ञात नहीं है लेकिन कुछ प्रमाण इस परिकल्पना का समर्थन करते हैं कि यह लिम्फ़ोकाइन के प्रचलन का परिणाम है।


title: सारकॉइडोसिस

text: सारकॉइडोसिस को उदरीय रोग के साथ जोड़ा गया है। उदरीय रोग एक ऐसी दशा है जिसमें कुछ प्रोटीन श्रृंखलाओं के साथ जीर्ण प्रतिक्रिया होती है, सामान्यतः जिसे आश्लेष के रूप में संदर्भित किया जाता है, जो कुछ अनाजों में पाया जाता है। इस प्रतिक्रिया से छोटी आंत में अंकुरों का विनाश होता है, जिसके परिणामस्वरूप पोषक तत्वों का अपर्याप्त अवशोषण होता है।


title: सारकॉइडोसिस

text: टाइप IV अतिसंवेदनशीलता के साथ संबंध वर्णित किया गया है। प्रगति को मापने के लिए विलंबित त्वचीय अतिसंवेदनशीलता के परीक्षणों का इस्तेमाल किया गया है।


title: सारकॉइडोसिस

text: विवाद के चलते, कुछ मामले 11 सितंबर 2001 के हमलों के बाद वर्ल्ड ट्रेड सेंटर के ढह जाने से उड़ने वाली धूल के कश से जोड़े गए हैं। "अधिक जानकारी के लिए देखें हेल्थ एफ़ेक्ट्स अराइसिंग फ़्रॉम द सेप्टेम्बर 11, 2001 अटाक्स."


title: सारकॉइडोसिस

text: सारकॉइडोसिस आम तौर पर सफल गर्भावस्था और प्रसव को बाधित नहीं करता, गर्भावस्था में अंतर्जात इस्ट्रोजन का कुछ हद तक फ़ायदेमंद प्रतिरक्षानियंत्रक प्रभाव हो सकता है। अधिकांश मामलों में सारकॉइडोसिस की प्रगति गर्भावस्था से अप्रभावित, कुछ मामलों में सुधार और कुछ मामलों में बहुत बिगड़े लक्षण रहे हैं।


title: सारकॉइडोसिस

text: 30 से 70% के बीच मरीज़ों को चिकित्सा की आवश्यकता नहीं है। कार्टिकोस्टेरॉयड, सामान्यतः प्रेड्नीसोन, बरसों से मानक उपचार रहा है। कुछ रोगियों में, यह उपचार रोग की प्रगति को धीमा या उलट सकता है, लेकिन अन्य रोगी स्टेरॉयड चिकित्सा के प्रति प्रतिक्रिया नहीं दर्शाते हैं। मामूली रोगों में कॉर्टिकोस्टेरऑयड का उपयोग विवादास्पद है, लेकिन कई मामलों में रोग घट जाता है। इसके अतिरिक्त, कार्टिकोस्टेरॉयड में कई मान्यता प्राप्त खुराक और अवधि से संबंधित अनुषंगी प्रभाव हैं (जो जीर्ण प्रेड्नीसोन चिकित्सा पाने वालों के लिए एकांतर दिवसीय खुराक के उपयोग द्वारा कम किया जा सकता है), और उनका प्रयोग सामान्यतः गंभीर, प्रगामी या अंग के लिए संकटपूर्ण बीमारी तक सीमित है। कार्टिकोस्टेरॉयड या अन्य प्रतिरक्षादमनकारियों का प्राकृतिक इतिहास पर प्रभाव स्पष्ट नहीं है।


title: सारकॉइडोसिस

text: गंभीर लक्षणों का सामान्यतः स्टेरॉयड के साथ उपचार किया जाता है और स्टेरॉयड-मुक्त एजेंट जैसे अज़तिप्राइन और मीथोट्रेक्सेट का अक्सर इस्तेमाल किया जाता है। शायद ही कभी, साइक्लोफॉस्फ़माइड का भी प्रयोग किया गया है। चूंकि प्रतिरक्षा प्रणाली की कोशिकाओं के संग्रह से, विशेष रूप से T कोशिकाएं, कणिकागुल्म उत्पादित होते हैं, प्रतिरक्षादमनकारियों, इंटरल्युकिन-2 या ट्यूमर विरोधी अस्थिगलन कारक-अल्फ़ा उपचार (जैसे इनफ़्लिक्सिमैब) के उपयोग से सफलता मिलने के कुछ प्रारंभिक संकेत हैं। दुर्भाग्य से, इनमें से किसी ने भी विश्वसनीय उपचार प्रदान नहीं किया है और अव्यक्त तपेदिक के पुनर्सक्रियता का वर्धित जोखिम जैसे महत्वपूर्ण अनुषंगी प्रभाव हो सकते हैं। गठियारूप संधिशोथ में इटेनरसेप्ट के साथ ट्यूमर-विरोधी अस्थिगलन कारक-अल्फ़ा उपचार से सारकॉइडोसिस का होना देखा गया है।


title: सारकॉइडोसिस

text: मार्शल प्रोटोकॉल के तहत विटामिन D अनियंत्रण और सारकॉइडोसिस के उद्भव के बीच संबंध का पता लगाया जा रहा है, जिसका दावा है कि कोशिका-दीवार की कमी वाले बैक्टीरिया शरीर को संक्रमित करते हैं और ऐसे अनियंत्रण द्वारा प्रतिरक्षा निगरानी से बचते हैं, जो आगे शरीर की प्रतिरक्षा प्रतिक्रिया का दमन करता है।


title: सारकॉइडोसिस

text: क्योंकि सारकॉइडोसिस अनेक अंगों की प्रणाली को प्रभावित कर सकते हैं, सारकॉइडोसिस के रोगी के अनुवर्तन में हमेशा इलेक्ट्रोकार्डियोग्राम, नेत्ररोग विशेषज्ञ द्वारा नेत्र परीक्षा, यकृत क्रिया परीक्षण, सीरम कैल्शियम और 24 घंटे मूत्र कैल्शियम परीक्षण भी शामिल करना चाहिए. महिला रोगियों में सारकॉइडोसिस हाइपोथायराइडिज़्म, हाइपरथायराइडिज़्म और अन्य थायराइड रोगों के साथ जुड़ा है, अतः थायराइड क्रिया की बारीक़ी से निगरानी संस्तुत की जाती है।


title: सारकॉइडोसिस

text: प्रकोपन और तीव्रता के ह्रास के साथ, रोग अनायास घट सकता है या चिरकालिक हो सकता है। कुछ रोगियों में, यह बढ़ कर फुफ्फुसीय तंतुमयता और मौत में तब्दील हो सकती है। लगभग आधे मामलों में समाधान मिलता है या 12-36 महीने के भीतर और सर्वाधिक 5 साल के भीतर रोगमुक्त हो जाते हैं। कुछ मामले कई दशकों तक जारी रहते हैं। जहां हृदय शामिल हो, रोग का निदान मुश्किल है। सारकॉइडोसिस के मरीजों के कैंसर का खतरा काफी ज़्यादा नज़र आता है, विशेष रूप से फेफड़ों का कैंसर, घातक लिम्फोमा और सारकॉइडोसिस में अन्य अंगों के कैंसर द्वारा प्रभावित होने की सूचना है। सारकॉइडोसिस-लिम्फोमा सिंड्रोम में, सारकॉइडोसिस के बाद ग़ैर हॉज्किन लिम्फोमा जैसे लसीकाभ ऊतक की वृद्धि से संबंधित विकारों का विकास देखा गया है। इसके लिए सारकॉइडोसिस रोग प्रक्रिया रोग के दौरान होने वाले अंतर्निहित प्रतिरक्षक असामान्यताओं को जिम्मेदार ठहराया जा सकता है। सारकॉइडोसिस कैंसर के बाद भी हो सकता है या कैंसर के समवर्ती होता हैं। रोम कोशिका ल्यूकीमिया, तीव्र माइलायड ल्यूकीमिया, और तीव्र मेरुरज्जुप्रसू ल्यूकीमिया सारकॉइडोसिस के साथ जुड़े.


title: स्वातंत्र्य कोटि

text: किसी निकाय के स्वातंत्र्य कोटि (degrees of freedom) से आशय उस तन्त्र में उपस्थित प्राचलों (पैरामीटर्स) की संख्या से है जो परस्पर निर्भर न हों बल्कि स्वतन्त्र हों। उदाहरण के लिये, किसी समतल में स्थित बिन्दु यदि केवल उस समतल में चलने के लिये स्वतन्त्र है तो उसकी स्वातंत्र्य कोटि २ है।


title: निसार (उपग्रह)

text: नासा-इसरो सिंथेटिक एपर्चर राडार या निसार मिशन (NASA-ISRO Synthetic Aperture Radar or NISAR) दोहरी आवृत्ति वाले सिंथेटिक एपर्चर रडार उपग्रह को विकसित करने और लॉन्च करने के लिए नासा और इसरो के बीच एक संयुक्त परियोजना है। यह उपग्रह दोहरी आवृत्ति का उपयोग करने वाला पहला रडार इमेजिंग सैटेलाइट होगा और इसे धरती के प्राकृतिक प्रक्रियाओं को समझने के लिए रिमोट सेंसिंग में इस्तेमाल किया जाएगा।


title: निसार (उपग्रह)

text: नासा-इसरो सिंथेटिक एपर्चर रडार, या निसार उपग्रह, उन्नत रडार इमेजिंग का उपयोग करके पृथ्वी के अभूतपूर्व विस्तृत दृश्य प्रदान करेगा। यह पर्यावरण की गड़बड़ी, बर्फ-शीट के पतन और भूकंप, सूनामी, ज्वालामुखी और भूस्खलन जैसे प्राकृतिक खतरों सहित ग्रह की कुछ सबसे जटिल प्रक्रियाओं को मापने के लिए बनाया जा रहा है।


title: निसार (उपग्रह)

text: समझौते की शर्तों के तहत नासा मिशन के एल-बैंड सिंथेटिक एपर्चर रडार (एसएआर), विज्ञान डेटा के लिए एक उच्च दर संचार सबसिस्टम, जीपीएस रिसीवर्स, एक ठोस स्टेट रिकॉर्डर और पेलोड डेटा सबसिस्टम प्रदान करेगा। इसरो उपग्रह बस, एस बैंड सिंथेटिक एपर्चर रडार, लॉन्च वाहन और संबंधित लांच सेवाएं प्रदान करेगा।


title: निसार (उपग्रह)

text: निसार उपग्रह से एकत्र किए गए आंकड़ों से पृथ्वी की भूपर्पटी के विकास और अवस्था की जानकारी मिलेगी, वैज्ञानिकों को बेहतर ढंग से हमारे ग्रह की प्रक्रियाओं को समझने में मदद मिलेगी, जलवायु परिवर्तन, भविष्य के संसाधन, खतरों के प्रबंधन में सहायता मिलेगी। यह मिशन नासा और इसरो के बीच एक साझेदारी है।


title: निसार (उपग्रह)

text: उपग्रह डिज़ाइन एक बड़े परिनियोजन योग्य जाल एंटीना का उपयोग करेगा और दोहरी आवृत्ति एल बैंड और एस बैंड पर संचालित होगा। 12 मीटर के एपर्चर जाल परावर्तन को एस्ट्रो एयरोस्पेस, नॉर्थ्रॉप ग्रुमैन कंपनी द्वारा उपलब्ध कराया जायेगा। भारतीय लांच वाहन पर सैटेलाइट को भारत से लॉन्च किया जा सकता है। सैटेलाइट 3-अक्ष पर स्थिर रहेगा। उपग्रह को 3 साल के मिशन जीवन के साथ सूर्य-समकालिक कक्षा में लॉन्च करने की योजना है। परियोजना ने डिजाइन सत्यापन चरण के पहले चरण को पारित कर लिया है और इसकी समीक्षा नासा द्वारा अनुमोदित की गई है।


title: कठपुतली नृत्य

text: पूर्व में भी लकड़ी अर्थात काष्ठ से से बनाया जाता था इस प्रकार काष्ठ से बनी पुतली का नाम कठपुतली पड़ा।


title: क्षिप्रिका

text: क्षिप्रिका (Rapid) नदी के मार्ग का वह हिस्सा है जहाँ किसी अवरोध के कारण ढाल सामान्य की अपेक्षा अधिक तीव्र होता है और जल प्रवाह अत्यधिक तीव्र होता है। यह जलप्रपात और सामान्य प्रवाह के बीच की स्थिति होती है और सामान्यतः यहाँ नदी की तली कठोर चट्टानों की होती है। जलप्रपात और क्षिप्रिकाओं का पाया जाना नदी की युवावस्था का द्योतक है।


title: क्षिप्रिका

text: क्षिप्रिकाओं का महत्व राफ्टिंग और श्वेतजल अवलोकन जैसे जल के मनोरंजन उपयोगों के कारण है। क्षिप्रिकाओं का वर्गीकरण भी राफ्टिंग में आने वाले खतरे के अनुसार किया जाता है। जब कई जल प्रपात बन जाते हैं तो उसे कास्केट कहते हैं


title: क्यूलेक्स

text: क्यूलेक्स, मच्छरो का एक वंश हैं। सभी मच्छरों की तरह ही इसके जीवन चक्र की चार अवस्थाएं हैं: अण्डा, लारवा, प्यूपा एंव व्यस्क. पहली चार अवस्थाएं जल के अंदर पूरी होती हैं। यह कई महत्वपूर्ण रोंगो जैसे फाईलेरिया तथा पक्षियों में होने वाले मलेरिया का वाहक है।


title: जहाँ काम आवै सुई

text: जहाँ काम आवै सुई से अभिप्राय यह है कि हर काम को एक ही उपकरण या औजार से करने की गलती नहीं करनी चाहिए बल्कि काम के अनुसार सम्यक उपकरण चुनकर उससे ही काम करना चाहिए। रहीम का प्रसिद्ध दोहा है-


title: जहाँ काम आवै सुई

text: इसे पाश्चात्य जगत में 'हथौड़े का नियम' या 'उपकरण का नियम' (ला ऑफ द इन्स्ट्रुमेन्ट) भी कहते हैं। अब्राहम मास्लो ने १९६६ में कहा था-


title: जहाँ काम आवै सुई

text: 'हथौड़े का नियम' हर क्षेत्र में देखने को मिल जाता है- औषधि क्षेत्र मे, शिक्षा के क्षेत्र में, सॉफ्टवेयर के क्षेत्र, लोक प्रशासन के क्षेत्र में, सुरक्षा के क्षेत्र मे आदि।


title: बिरसा मुंडा विमानक्षेत्र

text: बिरसा मुंडा विमानक्षेत्र झारखंड स्थित हवाई अड्डा है। इसका प्रबंधन भारतीय विमानपत्तन प्राधिकरण करती है। यह भारत का एक हवाई अड्डा है, जो राँची के हिनू मोहल्ले के समीप स्थित है और शहर के मुख्य स्थानो से लगभग सात (७) किलोमीटर की दूरी पर है। यह भारत का बीसवाँ सबसे व्यस्त विमानक्षेत्र है। इसका नामकरण झारखंड के आदिवासी स्वतंत्रता सेनानी बिरसा मुंडा के नाम पर किया गया है।


title: बिरसा मुंडा विमानक्षेत्र

text: वर्तमान में एक ही टर्मिनल है, इसे 24 मार्च 2013 को खोला गया था। इस टर्मिनल में यात्रा डेस्क, लाउंज आदि कि सुविधाएं है। भारतीय विमान पत्तन प्राधिकरण ने 3 और विमान पार्किंग स्टैंड बनाने का फैसला किया है जिससे यह भारत का पहला टीयर-2 विमान क्षेत्र बन जाएगा जिसमे 8 विमान पार्किंग स्टैंड हों। यहाँ पर रात में लैंडिंग भी मुफ्त है ताकि सुबह में महानगरों के लिए और उड़ान हों।


title: बिरसा मुंडा विमानक्षेत्र

text: पुराने टर्मिनल को अब एक कार्गो टर्मिनल बदल दिया गया है जिसे 10 फरवरी 2017 को झारखंड के तब मुख्यमंत्री रघुबर दास ने उद्घाटित किया।


title: अन्तरजाल का इतिहास

text: वे चाहते थे कि अभिकलित्र का एक एसा जाल हो, जिससे आंकड़ो, क्रमादेश और सूचनायें भेजी जा सके। 1966 में डारपा (मोर्चाबंदी प्रगति अनुसंधान परियोजना अभिकरण) () ने आरपानेट के रूप में अभिकलित्र जाल बनाया। यह जाल चार स्थानो से जुडा था। बाद में इसमें भी कई परिवर्तन हुए और 1972 में बाँब काँहन ने अन्तर्राष्ट्रीय अभिकलित्र संचार सम्मेलन ने पहला सजीव प्रदर्शन किया। 1 जनवरी 1983 को आरपानेट () पुनर्स्थापित हुआ TCP-IP। इसी वर्ष एक्टीविटी बोर्ड (IAB) का गठन हुआ।नवंबर में पहली प्रक्षेत्र नाम सेवा (DNS) पॉल मोकपेट्रीज द्वारा सुझाई गई। अंतरजाल सैनिक और असैनिक भागों में बाँटा गया| हालाँकि 1971 में संचिका अन्तरण नियमावली (FTP) विकसित हुआ, जिससे संचिका अन्तरण करना आसान हो गया। 1990 में टिम बर्नर्स ली ने विश्व व्यापी वेब (WWW) से परिचित कराया


title: अन्तरजाल का इतिहास

text: अमरीकी सेना की सूचना और अनुसंधान संबंधी आवश्यकताओं को ध्यान में रखते हुए 1973 में ``यू एस एडवांस रिसर्च प्र्रोजेक्ट एजेंसी´´ ने एक कार्यक्रम की शुरुआत की। उस कार्यक्रम का उद्देश्य था कम्प्यूटरों के द्वारा विभिन्न प्रकार की तकनीकी और प्रौद्योगिकी को एक-दूसरे से जोड़ा जाए और एक `नेटवर्क´ बनाया जाए। इसका उद्देश्य संचार संबंधी मूल बातों (कम्यूनिकेशन प्रोटोकॉल) को एक साथ एक ही समय में अनेक कम्प्यूटरों पर नेटवर्क के माध्यम से देखा और पढ़ा जा सके। इसे ``इन्टरनेटिंग प्रोजेक्ट´´ नाम दिया गया जो आगे चलकर `इंटरनेट´ के नाम से जाना जाने लगा। 1986 में अमरीका की ``नेशनल सांइस फांउडेशन´´ ने ``एनएसएफनेट´´ का विकास किया जो आज इंटरनेट पर संचार सेवाओं की रीढ़ है। एक सैकण्ड में 45 मेगाबाइट संचार सुविधा वाली इस प्रौद्योगिकी के कारण `एनएसएफनेट´ बारह अरब -12 बिलियन- सूचना पैकेट्स को एक महीने में अपने नेटवर्क पर आदान-प्रदान करने में सक्षम हो गया। इस प्रौद्योगिकी को और अधिक तेज गति देने के लिए `नासा´ और उर्जा विभाग ने अनुसंधान किया और ``एनएसआईनेट´´ और `ईएसनेट´ जैसी सुविधाओं को इसका आधार बनाया।


title: अन्तरजाल का इतिहास

text: इन्टरनेट हेतु `क्षेत्रीय´ सहायता कन्सर्टियम नेटवर्कों द्वारा तथा स्थानीय सहायता अनुसंधान व शिक्षा संस्थानों द्वारा उपलब्ध कराई जाती है। अमरीका में फेडरल तथा राज्य सरकारों की इसमें अहम भूमिका है परन्तु उद्योगों का भी इसमें काफी हाथ रहा है। यूरोप व अन्य देशों में पारस्परिक अन्तर्राष्ट्रीय सहयोग व राष्ट्रीय अनुसंधान संगठन भी इस कार्य में महत्त्वपूर्ण भूमिका निभा रहे हैं। 1991 के अन्त तक इन्टरनेट इस कदर विकसित हुआ कि इसमें तीन दर्जन देशों के 5 हजार नेटवर्क शामिल हो गए, जिनकी पहुंच 7 लाख कम्प्यूटरों तक हो गई। इस प्रकार 4 करोड़ उपभोक्ताओं ने इससे लाभ उठाना शुरू किया।


title: अन्तरजाल का इतिहास

text: इन्टरनेट समुदाय को अमरीकी फेडरल सरकार की सहायता लगातार उपलब्ध होती रही क्योंकि मूल रूप से इन्टरनेट अमरीका के अनुसंधान कार्य का ही एक हिस्सा था। आज भी यह अमरीकी अनुसंधान कार्यशाला का महत्त्वपूर्ण अंग है किन्तु 1980 के दशक के अन्त में नेटवर्क सेवाओं व इन्टरनेट उपभोक्ताओं में अन्तर्राष्ट्रीय स्तर पर अभूतपूर्व वृद्धि हुई और इसका इस्तेमाल व्यापारिक गतिविधियों के लिये भी किया जाने लगा। सच तो ये है कि आज की इन्टरनेट प्रणाली का बहुत बड़ा हिस्सा शिक्षा व अनुसंधान संस्थानों एवं विश्व-स्तरीय निजी व सरकारी व्यापार संगठनों की निजी नेटवर्क सेवाओं से ही बना है।


title: अन्तरजाल का इतिहास

text: पिछले 1८ सालों से इंटरनेट सहकारी पक्षों के बीच सहयोगी भूमिका निभाता चला आ रहा है। इंटरनेट के संचालन में कुछ बातें बहुत जरूरी हैं। इनमे से एक है प्रणाली को संचालित करने वाले प्रोटोकोल का निर्धारण। प्रोटोकोल का मूल विकास डीएआरपीए अनुंसधान कार्यक्रम में किया गया किन्तु पिछले 5-6 सालों में यह कार्य विभिन्न देशों की सरकारी एजेंसियों, उद्योगों व शैक्षिक समुदाय की सहायता से विस्तृत रूप से किया जाने लगा है। इंटरनेट समुदाय के सही मार्गदर्शन और टीसीपी/आईपी के समुचित विकास के लिये 1983 में अमरीका में इंटरनेट एक्टिविटीज बोर्ड का गठन किया गया।


title: अन्तरजाल का इतिहास

text: इंटरनेट इंजीनियरिंग टास्क फोर्स तथा इंटरनेट रिसर्च टास्क फोर्स इसके दो महत्त्वपूर्ण अंग है। इंजीनियरिंग टास्क फोर्स का काम टीसीपी/आईपी प्रोटोकोल के विकास के साथ साथ अन्य प्रोटोकोल आदि का इंटरनेट में समावेश करना है। विभिन्न सरकारी एजन्सियों के सहयोग के द्वारा इंटरनेट एक्टीविटीज बोर्ड के मार्गदर्शन में नेटवर्किंग की नई उन्नतिशील परिकल्पनाओं के विकास की जिम्मेदारी रिसर्च टास्क फोर्स की है जिसमें वह लगातार प्रयत्नशील रहता है।


title: अन्तरजाल का इतिहास

text: इस बोर्ड व टास्क फोर्स के नियमित संचालन के लिये सचिवालय का भी गठन किया गया है। इंजीनियरिंग टास्क फोर्स की मीटिंग औपचारिक रूप से चार महीने में एक बार होती ही है। इसके 50 कार्यकारी दल समय-समय पर `ई-मेल´ टेलीकान्फ्रेंसिग व रू-बरू मीटिगों द्वारा प्रगति की समीक्षा करते हैं। बोर्ड की मीटिंग भी तीन-तीन महीने में वीडियो कान्फ्रेसिंग के माध्यम से और अनेेकों बार टेलीफोन, ई-मेल अथवा कम्प्यूटर कान्फ्रेसों के जरिये होती रहती है।


title: अन्तरजाल का इतिहास

text: बोर्ड के दो और महत्त्वपूर्ण कार्य हैं - इंटरनेट संबन्धी दस्तावेजों का प्रकाशन और प्रोटोकोल संचालन के लिये आवश्यक विभिन्न आइडेन्टिफायर्स की रिकार्डिग। इंटरनेट के क्रमिक विकास के दौरान इसके प्रोटोकोल व संचालन के अन्य पक्षों को पहले `इंटरनेट एक्सपेरिमेंट नोट्स´ और बाद में `रिक्वेस्टस फॉर कमेंन्ट्स´ नामक दस्तावेजों के रूप में संग्रहीत किये जाते हैं। दस्तावेज इंटरनेट विषयक सूचना के मुख्य पुरालेख बन गये हैं।


title: अन्तरजाल का इतिहास

text: आईडेन्टिफायर्स की रिकार्डिग `इंटरनेट एसाइन्ड नम्बर्स ऑथोरिटी´ उपलब्ध कराती है जिसने यह जिम्मेदारी एक `इंटरनेट रजिस्ट्री´ (आई आर) को दे रखी है। `इन्टरनेट रजिस्ट्री´ ही डोमेन नेम सिस्टम -डी एन एस- रूट डाटाबेस का केन्द्रीय रखरखाव करती है जिसके द्वारा डाटा अन्य सहायक `डी एन एस सर्वर्स´ को वितरित किया जाता है। इस प्रकार वितरित डाटाबेस का इस्तेमाल `होस्ट´ तथा `नेटवर्क´ नामों को उनके `एडडेसिज´ से कनैक्ट करने में किया जाता है। उच्चस्तरीय टीसीपी/आईपी प्रोटोकोल के संचालन में यह एक महत्त्वपूर्ण कड़ी है, जिसमें ई-मेल भी शामिल है। उपभोक्ताओं को दस्तावेजों, मार्गदर्शन व सलाह-सहायता उपलब्ध कराने के लिये समूचे इंटरनेट पर `नेटवर्क इन्फोरमेशन सेन्टर्स´ (सूचना केन्द्र)- स्थित हैं। अन्तर्राष्ट्रीय स्तर पर जैसे-जैसे इंटरनेट का विकास हो रहा है ऐसे सूचना केन्द्रों की उच्चस्तरीय कार्यविधि की आवश्यकता भी बढ़ती जाती है।


title: अन्तरजाल का इतिहास

text: आरम्भ में इंटरनेट उपभोगकर्ता समुदाय में जहां केवल कम्प्यूटर सांइस तथा इंजीनियरिंग श्रेणी के लोग ही हुआ करते थे, आज इसके उपभोक्ताओं में विज्ञान, कला, संस्कृति, सरकारी/गैर सरकारी प्रशासन व सैन्य-जगत के ही नहीं बल्कि कृषि एवं व्यापार जगत के लोग भी शामिल हो रहे हैं। ऐसा लगता है कि अब दुनिया के किसी भी हिस्से में रहने वाला कोई भी व्यक्ति `इंटरनेट´ के बिना अपने अस्तित्व की कल्पना कर सके।


title: भट्टोजि दीक्षित

text: इनका निवासस्थान काशी था। पाणिनीय व्याकरण के अध्ययन की प्राचीन परिपाटी में पाणिनीय सूत्रपाठ के क्रम को आधार माना जाता था। यह क्रम प्रयोगसिद्धि की दृष्टि से कठिन था क्योंकि एक ही प्रयोग का साधन करने के लिए विभिन्न अध्यायों के सूत्र लगाने पड़ते थे। इस कठिनाई को देखकर ऐसी पद्धति के आविष्कार की आवश्यकता पड़ी जिसमें प्रयोगविशेष की सिद्धि के लिए आवश्यक सभी सूत्र एक जगह उपलब्ध हों। भट्टोजि दीक्षित ने "प्रक्रिया कौमुदी" के आधार पर "सिद्धान्तकौमुदी" की रचना की। इस ग्रंथ पर उन्होंने स्वयं "प्रौढमनोरमा" टीका लिखी। पाणिनीय सूत्रों पर "अष्टाध्यायी" क्रम से एक अपूर्ण व्याख्या, "शब्दकौतुभ" तथा "वैयाकरणभूषण कारिका" भी इनके ग्रंथ हैं। इनकी "सिद्धान्त कौमुदी" लोकप्रिय है।


title: भट्टोजि दीक्षित

text: "तत्वबोधिनी" (ज्ञानेन्द्र सरस्वती विरचित), "बालमनोरमा" (वासुदेव दीक्षित विरचित) इत्यादि "सिद्धान्तकौमुदी" की टीकाएँ सुप्रसिद्ध हैं।


title: इलेक्ट्रानिक मतदान

text: इलेक्ट्रॉनिक मतदान (ई-मतदान के रूप में भी विख्यात) एक ऐसा शब्द है जिसमें मतदान के लिए प्रयुक्त इलेक्ट्रॉनिक साधन और मतगणना के लिए प्रयुक्त इलेक्ट्रॉनिक साधन, दोनों के समावेश सहित कई अलग प्रकार के मतदान शामिल है।


title: इलेक्ट्रानिक मतदान

text: इलेक्ट्रॉनिक वोटिंग प्रौद्योगिकी में पंच कार्ड, ऑप्टिकल स्कैन मतदान प्रणालियां और विशिष्ट मतदान कियोस्क (जिसमें स्व-निहित प्रत्यक्ष रिकॉर्डिंग इलेक्ट्रानिक (DRE) मतदान प्रणाली सहित) शामिल हो सकती हैं। इसमें टेलीफ़ोन, निजी कंप्यूटर नेटवर्क, या इंटरनेट के ज़रिए मतपत्र और मतदानों का प्रसारण शामिल हो सकता है।


title: इलेक्ट्रानिक मतदान

text: इलेक्ट्रॉनिक वोटिंग प्रौद्योगिकी से मतपत्रों की गिनती तेजी से हो सकती है और विकलांग मतदाताओं के लिए बेहतर पहुँच प्रदान कर सकते हैं। तथापि, यह विवाद मौजूद है, विशेष रूप से संयुक्त राज्य अमेरिका में कि इलेक्ट्रॉनिक वोटिंग, विशेषकर DRE मतदान चुनावी धोखाधड़ी को सुसाध्य कर सकता है।


title: इलेक्ट्रानिक मतदान

text: मतदाताओं के लिए इलेक्ट्रॉनिक मतदान प्रणाली का उपयोग 1960 के दशक से ही प्रचलन में रहा है, जब पंच कार्ड प्रणाली का शुभारंभ हुआ। नई ऑप्टिकल स्कैन मतदान प्रणाली मतपत्र पर मतदाता के संकेत की कंप्यूटर द्वारा गिनती को अनुमत करती है। DRE मतदान मशीन, जो एक मशीन में मतों का संग्रहण और सारणी बनाती है, उनका उपयोग ब्राज़िल और भारत के सभी चुनावों में समस्त मतदाताओं द्वारा किया जाता है और बड़े पैमाने पर वेनेज़ुएला और संयुक्त राज्य अमेरिका में भी इस्तेमाल होता है। उनका उपयोग नीदरलैंड में भी बड़े पैमाने पर किया गया, लेकिन जनता द्वारा चिन्ता जताने पर हटा लिया गया। इंटरनेट मतदान प्रणालियों ने लोकप्रियता हासिल की है और युनाइटेड किंगडम, एस्टोनिया तथा स्विट्ज़रलैंड के सरकारी चुनावों और जनमत संग्रहों में, साथ ही कनाडा के नगर निगम चुनावों और संयुक्त राज्य अमेरिका तथा फ़्रांस के पार्टी के प्राथमिक चुनावों में उपयोग में लाया गया।


title: इलेक्ट्रानिक मतदान

text: इसके अलावा संकर प्रणालियाँ भी मौजूद हैं, जिनमें शामिल है इलेक्ट्रॉनिक मतपत्र अंकन उपकरण (सामान्यतः DRE के समान ही टच स्क्रीन प्रणाली) या अन्य मतदाता-सत्यापन योग्य काग़ज़ी मतपत्र के मुद्रण की सहायक प्रौद्योगिकी और फिर इलेक्ट्रॉनिक टैबुलेशन के लिए अलग मशीन का उपयोग किया जाता है।


title: इलेक्ट्रानिक मतदान

text: कभी-कभी "दस्तावेज़ी मतपत्र मतदान प्रणाली" के नाम से भी अभिहित, काग़ज़-आधारित मतदान प्रणाली का आविर्भाव ऐसी प्रणाली के रूप में हुआ, जहाँ काग़ज़ी मतपत्र का उपयोग करते हुए मत डाले जाते हैं और हाथ से गिनती की जाती है। इलेक्ट्रॉनिक सारणीकरण के आगमन के साथ, ऐसी प्रणालियाँ आईं जहाँ काग़ज़ी कार्ड या पत्रक हाथ से चिह्नित किए जा सकते थे, लेकिन उनकी गिनती इलेक्ट्रॉनिक तौर पर होती थी। इन पद्धतियों में शामिल हैं पंच कार्ड मतदान, मार्कसेन्स और बाद में डिजिटल पेन मतदान प्रणाली.


title: इलेक्ट्रानिक मतदान

text: अभी हाल ही से, इन प्रणालियों में इलेक्ट्रॉनिक बैलेट मार्कर (EBM) को भी शामिल कर सकते हैं, जो एक इलेक्ट्रॉनिक इनपुट डिवाइस का उपयोग करते हुए, आम तौर पर DRE के समान टच स्क्रीन प्रणाली, मतदाताओं को चुनाव की अनुमति देती है। मतपत्र अंकन उपकरण सहित प्रणालियाँ विभिन्न प्रकार की सहायक प्रौद्योगिकी को शामिल करती है।


title: इलेक्ट्रानिक मतदान

text: एक प्रत्यक्ष-रिकॉर्डिंग इलेक्ट्रॉनिक (DRE) वोटिंग मशीन, वोटर द्वारा सक्रिय किए जाने वाले (सामान्यतः बटन या टच-स्क्रीन) यांत्रिकी या इलेक्ट्रो-ऑप्टिकल घटकों सहित उपलब्ध कराए गए मतपत्र के ज़रिए वोटों की रिकॉर्डिंग करती है; यह कंप्यूटर सॉफ्टवेयर के साथ डेटा का संसाधन करता है; और वह स्मृति घटकों में वोटिंग डेटा और मतपत्र छवियों को रिकॉर्ड करता है। चुनाव के बाद यह हटाने योग्य स्मृति घटक में संग्रहीत मतदान डेटा का सारणीकरण और मुद्रित प्रतिलिपि तैयार करता है। प्रणाली एक केन्द्रीय स्थान पर क्षेत्रों के परिणामों का समेकन और रिपोर्टिंग के लिए व्यक्तिगत मतपत्र या मतदान योग के संचारण के लिए एक साधन उपलब्ध करा सकता है। ये प्रणालियाँ क्षेत्रवार गणन पद्धति का उपयोग करती है जो मतदान स्थल पर मतपत्रों का सारणीकरण करता है। वे आम तौर पर मतपत्रों को मतदान के साथ-साथ सारणीबद्ध करते हैं और मतदान के समापन के पश्चात परिणामों को मुद्रित करते हैं।


title: इलेक्ट्रानिक मतदान

text: 2002 में, संयुक्त राज्य अमेरिका में, हेल्प अमेरिका वोट अधिनियम ने अनिवार्य बनाया कि प्रत्येक मतदान स्थल पर एक विकलांग सुलभ मतदान प्रणाली उपलब्ध कराई जाए, जिसका कई क्षेत्रों ने DRE वोटिंग मशीनों के उपयोग के साथ पूरा किया, जबकि कुछ ने पूर्णतः DRE को अपनाया. 2004 में, संयुक्त राज्य अमेरिका के पंजीकृत मतदाताओं में 28.9% ने किसी प्रकार का प्रत्यक्ष रिकॉर्डिंग इलेक्ट्रॉनिक वोटिंग प्रणाली का इस्तेमाल किया, जो 1996 की तुलना में 7.7% अधिक है।


title: भगवती चरण वोहरा

text: भगवती चरण वोहरा (15 नवंबर 1903 — 28 मई 1930) भारत के स्वतंत्रता संग्राम के महान क्रांतिकारी थे। वे हिन्दुस्तान प्रजातांत्रिक सोशलिस्ट पार्टी के सदस्य और भगत सिंह के साथ ही एक प्रमुख सिद्धांतकार होते हुए भी गिरफ्तार नहीं किए जा सके और न ही वे फांसी पर चढ़े। उनकी मृत्यु बम परिक्षण के दौरान दुर्घटना में हुई।


title: भगवती चरण वोहरा

text: भगवती चरण वोहरा का जन्म नवंबर 1903 में लाहौर में हुआ था। उनके पिता शिव चरण वोहरा रेलवे के एक उच्च अधिकारी थे। बाद में वे आगरा से लाहौर चले आये। उनका परिवार आर्थिक रूप से सम्पन्न था। भगवती चरण की शिक्षा-दीक्षा लाहौर में हि हुई। उनका विवाह भी कम उम्र में कर दिया गया। पत्नी का नाम दुर्गा था। बाद के दौर में उनकी पत्नी भी क्रांतिकारी कार्यो की सक्रिय सहयोगी बनी। क्रान्तिकारियो द्वारा दिया गया " दुर्गा भाभी " सन्बोधन एक आम सन्बोधन बन गया।


title: भगवती चरण वोहरा

text: लाहौर नेशनल कालेज में शिक्षा के दौरान भगवती चरण ने रुसी क्रान्तिकारियो से प्रेरणा लेकर छात्रो की एक अध्ययन मण्डली का गठन किया था। राष्ट्र की परतंत्रता और उससे मुक्ति के प्रश्न पर केन्द्रित इस अध्ययन मण्डली में नियमित रूप से शामिल होने वालो में भगत सिंह, सुखदेव आदि प्रमुख थे। बाद में चलकर इन्ही लोगो ने नौजवान भारत सभा की स्थापना की। पढ़ाई के दौरान 1921 में ही भगवती चरण गांधी जी के आह्वान पर पढाई छोडकर असहयोग आन्दोलन में कूद पड़े थे।


title: भगवती चरण वोहरा

text: बाद में आन्दोलन वापस होने पर इन्होने कालेज की पढाई पूरी की। बीए कि परीक्षा पास की साथ ही नौजवान भारत सभा के गठन और कार्य को आगे बढाया। इस सभा के जनरल सेक्रेटी भगत सिंह और प्रोपेगंडा (प्रचार) सेक्रेटी भगवती चरण थे। अप्रैल 1928 में नौजवान भारत सभा का घोषणा पत्र प्रकाशित हुआ। भगत सिंह व अन्य साथियो से सलाह-मशविरे से मसविदे को तैयार करने का काम भगवती चरण वोहरा का था। नौजवान भारत सभा के उत्कर्ष में भगवती चरण और भगत सिंह का ही प्रमुख हाथ था। भगत सिंह के अलावा वे ही संगठन के प्रमुख सिद्धांतकार थे। क्रांतिकारी विचारक, संगठनकर्ता, वक्ता, प्रचारकर्ता, आदर्श के प्रति निष्ठा व प्रतिबधता तथा उसके लिए अपराजेय हिम्मत - हौसला आदि सारे गुण भगवती चरण में विद्यमान थे। किसी काम को पूरे मनोयोग के साथ पूरा करने में भगवती चरण बेजोड़ थे। 1924 में सुप्रसिद्ध क्रांतिकारी शचीन्द्रनाथ सान्याल द्वारा "हिन्दुस्तान- प्रजातांत्रिक संघ के घोषणा पत्र - दि रिवोल्यूशनरी" को १ जनवरी 1925 को व्यापक से वितरित करने की प्रमुख जिम्मेदारी भगवती चरण पर ही थी। जिसे उन्होंने बखूबी पूरा किया। बाद के दौर में संगठन के साथियो में भगवती चरण के बारे में यह संदेह फैलाया गया की वे सी0 आई ० डी0 के आदमी है और उससे तनख्वाह पाते हैं। इन आरोपों को लगाने के पीछे उस समय संगठन में आये वे लोग थे जिन्हें किसी काम का जोखिम नहीं उठाना था। इसलिए भी वे लोग बहुआयामी व्यक्तित्व के धनी भगवती चरण पर आरोप लगाकर न केवल खुद नेतृत्त्व में आना चाहते थे। बल्कि क्रांतिकारी कार्यवाहियों पर रोक भी लगाना चाहते थे। ऐसे लोगो का यह उद्देश्य भी था कि संगठन के काम को आपसी बहस, मुबाहिसा, प्रचार और पैसा जमा करने के काम तक सीमित कर दिया जाए। भगवती चरण पर सी० आई० डी० का आरोप लगाने वालो में प्रमुख सज्जन जयचन्द्र विद्यालंकार थे। वे उन दिनों नेशनल कालेज के अध्यापक भी थे। नौजवान क्रांतिकारी टोली पर उनके पद, ज्ञान व विद्वता कि धाक भी थी। भगवती चरण ऐसे आरोपों से बेपरवाह रहते हुए क्रांतिकारी कार्यो को आगे बढाने में लगे रहते थे। उनका कहना था कि " जो उचित है उसे करते जाना उनका काम है। सफाई देना और नाम कमाना उनका काम नही है। "


title: भगवती चरण वोहरा

text: भगवती चरण लखनऊ के काकोरी मामला, लाहौर षड्यंत्र केस और फिर लाला लाजपत राय को मारने वाले अंग्रेज सार्जेंट - सांडर्स की हत्या में भी आरोपित थे। पर न तो कभी पकड़े गये और न ही क्रांतिकारी कार्यो को करने से अपना पैर पीछे खीचा। इस बात का सबूत यह है कि इतने आरोपों से घिरे होने के बाद भी भगवती चरण ने स्पेशल ट्रेन में बैठे वायसराय को चलती ट्रेन में ही उड़ा देने का भरपूर प्रयास किया। इस काम में यशपाल, इन्द्रपाल, भागाराम उनके सहयोगी थे। महीने भर की तैयारी के बाद नियत तिथि पर गुजरती स्पेशल ट्रेन के नीचे बम-बिस्फोट करने में लोग कामयाब भी हो गये। परन्तु वायसराय बच गया। ट्रेन में खाना बनाने और खाना खाने वाला डिब्बा क्षतिग्रस्त हो गया और उसमे एक आदमी कि मौत हो गयी।


title: तंत्रिका विज्ञान

text: तंत्रिका विज्ञान (Neuroscience) तन्त्रिका तन्त्र के वैज्ञानिक अध्ययन को कहते हैं। पारम्परिक रूप से यह जीवविज्ञान की शाखा माना जाता था लेकिन अब रसायन शास्त्र, संज्ञान शास्त्र, कम्प्यूटर विज्ञान, अभियान्त्रिकी, भाषाविज्ञान, गणित, आयुर्विज्ञान, आनुवंशिकी और अन्य सम्बन्धित विषयों (जैसे कि दर्शनशास्त्र, भौतिकी और मनोविज्ञान) के अंतर्विषयक सहयोग द्वारा परिभाषित है। तंत्रिका जीवविज्ञान (neurobiology) और तंत्रिका विज्ञान (neuroscience) को अक्सर एक ही अर्थ वाला माना जाता है हालाँकि यह सम्भव है कि भविष्य में जीवों से बाहर भी तंत्रिका व्यवस्था बनाई जा सके और उस सन्दर्भ में इन दोनों नामों में अंतर होगा।


title: चुम्बी घाटी

text: चुम्बी घाटी तिब्बत के शिगात्से विभाग में स्थित एक घाटी है। यह उस स्थान पर स्थित है जहाँ भारत के सिक्किम राज्य, भूटान और तिब्बत तीनों की सीमाएँ मिलती हैं। हालांकि तिब्बत एक ठंडा प्रदेश है, चुम्बी वादी में गर्मियों में मौसम अच्छा होता है और स्थानीय वनस्पतियों में बहुत फूल आते हैं। कूटनीतिक दृष्टि से ३,००० मीटर पर स्थित चुम्बी घाटी का बहुत महत्व रहा है क्योंकि भारत पर तिब्बत से आक्रमण करने का यह एक आसान मार्ग है। १९०४ में भारत की ब्रिटिश सरकार ने तिब्बत पर चढ़ाई करके चुम्बी पर नौ महीने का क़ब्ज़ा कर लिया था। ब्रिटिश सरकार के अन्दर चुम्बी को औपचारिक रूप से भारत का भाग बनाने के लिये काफ़ी खीचातानी चली लेकिन अन्त में इसे तिब्बती सरकार के हवाले कर दिया गया। भारत और तिब्बत के बीच के दो महत्वपूर्ण पहाड़ी दर्रे - नाथू ला और जेलेप ला - के एक तरफ़ के मुख चुम्बी वादी में ही खुलते हैं। १९५० के दशक में जनवादी गणतंत्र चीन ने तिब्बत पर क़ब्ज़ा कर लिया और १९९० के बाद नाथू दर्रे और जेलेप दर्रे तक चौड़ी सड़कें बना दी जिस से भारतीय समीक्षकों के अनुसार भविष्य में युद्धस्थिति में यहाँ के रास्ते चीनी सेनाएँ तीव्रता से भारत पर धावा बोल सकती हैं।


title: चुम्बी घाटी

text: चुंबीघाटी हिमालय की दक्षिणी ढालों पर समुद्रतट से ९,५०० फुट ऊँची यह घाटी (क्षेत्रफल ७०० वर्ग मील) भारत को तिब्बत से मिलाती है। इसके पूर्व में भूटान और पश्चिम में सिक्किम हैं। यद्यपि राजनीतिक रूप में यह पहले तिब्बत के और अब चीन के आधिपत्य में है, तथापि भौगोलिक दृष्टि से इसे भारत का अंग हाना चाहिए। इसी मार्ग से १९०४ ई. में ब्रिटिश मिशन गया था। यह उत्तर-उत्तर-पूर्व में दांग्ला (Tang-la) दर्रे तक फैली है। इस घाटी में तोरसा नदी बहती है और इसी नद के द्वारा बने छोटे छोटे समतल क्षेत्रों में जो, गेहूँ और तरकारियों की खेती होती है। आमो चू नदी पर चुंबी घाटी का प्रसिद्ध नगर चुंबी बसा है, जिसके ५४ किमी दक्षिण-पश्चिम कालिंपाँग स्थित है। वर्तमान भारत-चीन संघर्ष की दृष्टि से इस घाटी का सैनिक महत्व बढ़ गया है।


title: गोलियों की रासलीला रामलीला

text: गोलियों की रासलीला रामलीला संजय लीला भंसाली द्वारा निर्देशित २०१३ की बॉलीवुड की हिन्दी रोमांटिक-नाटक फ़िल्म है। राम-लीला दुश्मनी, घृणा और ख़ून ख़राबे के बीच पनपी एक प्रेम कहानी है। गुजरात में सनेड़ा और रजाड़ी खानदानों के बीच पांच सौ सालों से दुश्मनी चली आ रही है।


title: गोलियों की रासलीला रामलीला

text: राम (रणवीर सिंह) और लीला (दीपिका पादुकोण) की जो दो अलग-अलग कबीलों के खास घरानों के हैं। दोनों के कबीलों के लोग एक-दूसरे के जान के दुश्मन हैं और फूटी आंख नहीं सुहाते मगर प्यार कहां ये सब देखता है। जवान राम-लीला जब एक दूसरे को देखते हैं तो उनके बीच प्रेम की चिंगारी इस कदर लगती है कि जो बुझाए नहीं बुझती। गुजरात का रोमियो (राम) बिंदास जूलियट (लीला) के प्यार में पड़ जाता है। एक तरफ दोनों कबीलों के लोग गोलियां बरसाकर अपनी पुराणी दुश्मनी की आग में जलते हैं वहीं इन्हीं गोलियों के बीच राम-लीला की रासलीला परवान चढ़ती है। कुछ टि्वस्ट और नाटकीय घटनाक्रम के बाद राम अपने समुदाय का मुखिया बन जाता है और लीला अपने समूह की। लीला का चचेरा भाई इसे कबूल नहीं कर पाता। वह एक साजिश रचता है। नतीजे में नया खून खराबा शुरू हो जाता है। सुखांत होेने का अहसास दिलाती कहानी दुखद अंजाम तक पहुंचती है।


title: दया प्रकाश सिन्हा

text: दया प्रकाश सिन्हा (जन्म: २ मई १९३५, कासगंज, जिला एटा, उत्तर प्रदेश) एक अवकाशप्राप्त आई०ए०एस० अधिकारी होने के साथ-साथ हिन्दी भाषा के प्रतिष्ठित लेखक, नाटककार, नाट्यकर्मी, निर्देशक व चर्चित इतिहासकार हैं। प्राच्य इतिहास, पुरातत्व व संस्कृति में एम० ए० की डिग्री तथा लोक प्रशासन में मास्टर्स डिप्लोमा प्राप्त सिन्हा जी विभिन्न राज्यों की प्रशासनिक सेवाओं में रहे। साहित्य कला परिषद, दिल्ली प्रशासन के सचिव, भारतीय उच्चायुक्त, फिजी के प्रथम सांस्कृतिक सचिव, उत्तर प्रदेश संगीत नाटक अकादमी व ललित कला अकादमी के अध्यक्ष, उत्तर प्रदेश हिन्दी संस्थान, लखनऊ के निदेशक जैसे अनेकानेक उच्च पदों पर रहने के पश्चात सन् १९९३ में भारत भवन, भोपाल के निदेशक पद से सेवानिवृत्त हुए।


title: दया प्रकाश सिन्हा

text: नाट्य-लेखन के साथ-साथ रंगमंच पर अभिनय एवं नाट्य-निर्देशन के क्षेत्र में लगभग ५० वर्षों तक सक्रिय रहे सिन्हा जी की नाट्य कृतियाँ निरन्तर प्रकाशित, प्रसारित व मंचित होती रही हैं। अनेक देशों में भारत के सांस्कृतिक प्रतिनिधि के रूप में भ्रमण कर चुके श्री सिन्हा को कई पुरस्कार व सम्मान भी मिल चुके हैं।


title: दया प्रकाश सिन्हा

text: दया प्रकाश सिन्हा का जन्म ब्रिटिश भारत के तत्कालीन संयुक्त प्रान्त आगरा व अवध (वर्तमान पश्चिमी उत्तर प्रदेश) में एटा जिले के कासगंज कस्बे में २ मई १९३५ को अयोध्यानाथ सिन्हा व स्नेहलता के घर हुआ था। पिता सरकारी नौकरी में थे अत: इधर-उधर स्थानान्तरण होने के कारण बालक दया प्रकाश को घर पर रहकर ही पढ़ना पड़ा। चौथी कक्षा में मैनपुरी के एक विद्यालय में स्थायी रूप से प्रवेश मिल सका।


title: दया प्रकाश सिन्हा

text: फैजाबाद से हाई स्कूल्, तथा इलाहाबाद से इण्टरमीडिएट व बी०एससी० करने के बाद उनका मन हिन्दी साहित्य में एम०ए० करने का था किन्तु पिता की इच्छा को देखते हुए उन्होंने स्नातकोत्तर परीक्षा के लिए प्राच्य इतिहास, पुरातत्व व संस्कृति जैसा गम्भीर विषय चुना जिसमें उनकी विशेष रुचि थी। सन् १९५६ में इलाहाबाद विश्वविद्यालय से एम०ए० करने के पश्चात दो वर्ष तक आई०ए०एस० परीक्षा की तैयारी में जुटे रहे किन्तु गम्भीर अध्ययन के बावजूद अन्तिम पर्चा देते समय उनके नाक से खून बहने लगा जिससे वे अपने प्रयास में सफल न हो सके।


title: दया प्रकाश सिन्हा

text: अन्तत: उन्होंने इलाहाबाद के सी०एम०पी० डिग्री कालेज में इतिहास विभाग के प्रवक्ता पद पर नियुक्ति पा ली और इलाहाबाद में रहकर अध्यापन कार्य के साथ-साथ अपने पिता की इच्छा पूर्ण करने हेतु पी०सी०एस० की तैयारी भी करते रहे। प्रथम प्रयास में ही उन्होंने उत्तर प्रदेश संघ लोक सेवा आयोग की पी०सी०एस० परीक्षा उत्तीर्ण कर ली। उनकी पहली पोस्टिंग बहराइच में हुई।


title: दया प्रकाश सिन्हा

text: सन् १९६२ में कलकत्ता की रंगमंच अभिनेत्री प्रतिभा भारतीय से उनका विवाह हुआ। इस प्रकार उन्हें रंगमंच पर अभिनय करने के लिए मनचाहा साथी मिल गया। १९६५ में पहली पुत्री प्राची पैदा हुई तो दो वर्ष बाद उसका साथ देने घर में एक और नन्हीं कली आ गयी प्रतीची; इस प्रकार सिन्हा जी का परिवार भी पूर्ण हो गया। दोनों बेटियाँ भी माता-पिता के नक्शे-कदम पर चलने लगीं और अभिनय के क्षेत्र में उनका हाथ बँटाने लगीं।


title: दया प्रकाश सिन्हा

text: विभिन्न प्रशासनिक पदों पर रहते हुए दया प्रकाश जी ने रंगमंच से रिश्ता कायम रक्खा और एक के बाद एक सफलता की सीढ़ियाँ चढ़ते चले गये। इस पर ब्रेक तब जाकर लगा जब सन् १९७८ में सोलह वर्षों तक साथ निभाकर उनकी जीवनसंगिनी उन्हें धोखा दे गयी। फीजी में मई १९७८ को उनकी कलाकार पत्नी प्रतिभा का अचानक दिल का दौरा पड़ने से देहान्त हो गया। सिन्हा अपनी दो-दो नाबालिग बेटियों को साथ लेकर भारत आ गये और नई दिल्ली में अपने छोटे भाई सीतेश आलोक के परिवार के साथ रहने लगे ताकि बच्चियों को माँ का न सही चाची का ही प्यार मिलता रहे।


title: दया प्रकाश सिन्हा

text: सन् १९८४ में उन्हें आई०ए०एस० कैडर में पदोन्नत किया गया। यह पदोन्नति उनके पिछले कार्यानुभव को देखते हुए १९७६ से दी गयी थी। ३३ वर्षों तक विभिन्न पदों पर रहकर वे सन् १९९३ में सेवानिवृत्त हुए नोएडा के सेक्टर २६ में मकान बनाया जिसे उन्होंने नाम दिया "अयोध्या" और अपनी बड़ी बेटी प्राची व दामाद सोमेश रंजन के साथ रहने लगे। लेकिन दुर्भाग्य ने उनका यहाँ भी पीछा न छोड़ा; प्राची केवल ३२ वर्ष की अल्पायु में एक बेटे को अपने नाना के हाथों सौंप कर परलोक सिधार गयी।


title: दया प्रकाश सिन्हा

text: दामाद ने अपने स्वसुर दयाप्रकाश की अनुमति लेकर दूसरा विवाह कर लिया और वे अब सिन्हा जी के पुत्र-धर्म का निर्वाह करते हुए उन्हीं के साथ नोएडा में रह रहे हैं। उनका नाती अपनी मौसी अर्थात् सिन्हा जी की छोटी बेटी प्रतीची के पास अमरीका में रहकर शिक्षा प्राप्त कर रहा है।


title: दया प्रकाश सिन्हा

text: अपने जीवन-काल में सिन्हाजी ने एक दर्जन से अधिक पुस्तकें लिखीं जिनमें से अधिकांश नाटक विधा पर ही थीं। उनकी अद्यतन प्रकाशित नाट्यकृतियाँ इस प्रकार हैं:


title: दया प्रकाश सिन्हा

text: सिन्हा जी ने केवल नाटक लिखे ही नहीं अपितु उन्हें मंचित भी करवाया। यही नहीं अपने कुछ नाटकों में उन्होंने प्रमुख पात्र की भूमिका भी निभायी और सशक्त अभिनय से दर्शकों को प्रभावित किया। अभिनेता के रूप में उनकी कुछ भूमिकायें इस प्रकार हैं:


title: दया प्रकाश सिन्हा

text: सिन्हा जी ने नाटक लिखे, उन्हें मंचित करवाया और कुछ नाटकों में प्रमुख पात्र की भूमिका भी निभायी। इसके अतिरिक्त उन्होंने अपने लिखे हुए कुछ नाटकों का कुशल निर्देशन भी किया। बतौर निर्देशक उनकी भूमिका का विवरण इस प्रकार हैं:


title: बौद्ध शाकाहार

text: बौद्ध शाकाहार इस मान्यता पर आधारित है कि भगवान बुद्ध के उपदेशों में शाकाहार की शिक्षा अन्तर्निहित है। किन्तु बौद्ध धर्म के अन्दर शाकाहार पर भी विविध मत-मतान्तर मौजूद हैं। महायान सम्प्रदाय में प्रायः शाकाहार को मान्यता है किन्तु थेरावाद सम्प्रदाय के कुछ लोग मानते हैं कि बुद्ध ने अपने शिष्यों को शूकर, कुक्कुट और मछली खाने की अनुमति दी थी बशर्ते उनको पता हो कि वह जानवर उनके लिए ही नहीं मारा गया था। कुछ सूत्रों में यह बात सामने आती है कि महात्मा बुद्ध इस बात पर बल देते थे कि उनके अनुयायी किसी ऐसे प्राणी का मांस न खाएं जो संवेदनसमर्थ हो। ब्रह्मजाल सूत्र का अनुसरण करने वाले महायान सम्प्रदाय के भिक्षु किसी भी प्रकार के मांस का सेवन न करने की प्रतिज्ञा करते हैं।


title: स्टूडेंट्स फेडरेशन ऑफ इंडिया

text: स्टूडेंट्स फेडरेशन ऑफ इंडिया भारत का एक छात्र संगठन है जो भारतीय कम्युनिस्ट पार्टी से सम्बद्ध है। इसकी स्थापना 30 दिसंबर 1970 मे हुई।


title: रवांडा जनसंहार

text: रवांडा नरसंहार तुत्सी और हुतु समुदाय के लोगों के बीच हुआ एक जातीय संघर्ष था। 1994 में 6 अप्रैल को किगली में हवाई जहाज पर बोर्डिंग के दौरान रवांडा के राष्ट्रपति हेबिअरिमाना और बुरुन्डियान के राष्ट्रपति सिप्रेन की हत्या कर दी गई, जिसके बाद ये संहार शुरू हुआ। करीब 100 दिनों तक चले इस नरसंहार में 5 लाख से लेकर दस लाख लोग मारे गए। तब ये संख्या पूरे देश की आबादी के करीब 20 फीसदी के बराबर थी।


title: रवांडा जनसंहार

text: इस संघर्ष की नींव खुद नहीं पड़ी थी, बल्कि ये रवांडा की हुतू जाति के प्रभाव वाली सरकार जिसने इस जनसंहार को प्रायोजित किया था। इस सरकार का मकसद विरोधी तुत्सी आबादी का देश से सफाया था। इसमें ना सिर्फ तुत्सी लोगों का कत्ल किया गया, बल्कि तुत्सी समुदाय के लोगों के साथ जरा सी भी सहानुभूति दिखाने वाले लोगों को मौत के घाट उतार दिया गया।